text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Luke 7:1-50
7 E rile a sena go wetsa mafoko otlhe a gagwe batho ba mo reeditse, a tsena mo Kaperenama.+2 Jaanong motlhanka mongwe wa modiredi wa masole, yo o neng a mo rata, o ne a bobola e bile a tloga a tlhokafala.+3 E rile a utlwa ka Jesu, a romela banna ba bagolwane ba Bajuda kwa go ene go mo kopa gore a tle mme a fodise motlhanka wa gagwe.4 Mme ba ba neng ba tlile kwa go Jesu ba simolola go mo rapela ka tlhoafalo, ba re: “O tshwanelwa ke gore o mo direle seno,5 gonne o rata setšhaba sa rona+ e bile ene ka boene o ne a re agela sinagoge.”6 Jalo Jesu a tsamaya le bone. E rile a se kgakala le ntlo, modiredi wa masole a bo a setse a rometse ditsala go ya go mo raya di re: “Rra, o se ka wa itshwenya, gonne ga ke tshwanelege gore o ka tsena kafa tlase ga borulelo jwa me.+7 Ka lebaka leo ke ne ka se ka ka itsaya ke tshwanela go tla kwa go wena. Bua lefoko, mme a motlhanka wa me a fole.8 Gonne le nna ke motho yo o tlhomilweng tlase ga taolo, yo ke nang le masole tlase ga me, mme ke raya leno ke re, ‘Tsamaya!’ mme le tsamaye, mme le lengwe ke re, ‘Tla!’ mme le tle, le motlhanka wa me ke re, ‘Dira seno!’ mme a se dire.”+9 Ebu, e rile Jesu a utlwa dilo tseno a mo gakgamalela, mme a retologela kwa boidiiding jo bo mo setseng morago a re: “Ke a lo bolelela ka re, Le e leng mo Iseraele ga ke ise ke bone tumelo e kgolo jaana.”+10 Mme ba ba neng ba romilwe, fa ba boela kwa ntlong, ba fitlhela motlhanka a tsogile sentle.+11 Moragonyana fela ga seno a etela kwa motseng o o bidiwang Naina, mme barutwa ba gagwe le boidiidi jo bogolo ba ne ba tsere loeto le ene.12 Ya re a fitlha gautshwane le kgoro ya motse, ee, bona! ga bo go na le monna yo o suleng+ a kukelwa kwa ntle, morwa yo o tsetsweng a le esi+ wa ga mmaagwe. Mo godimo ga moo, mmaagwe o ne a le motlholagadi. Boidiidi jo bogolo jo bo tswang mo motseng bo ne le jone bo na le ene.13 E rile Morena a tshogana ka a mmona, a tlhotlheletsega go mo tlhomogela pelo,+ mme a mo raya a re: “Tlogela go lela.”+14 Foo a atamela a ama setsholo, mme batshodi ba ema, mme a re: “Lekau, ke a go raya ka re, Tsoga!”+15 Monna yo o suleng a rapamologa a bo a simolola go bua, mme a mo naya mmaagwe.+16 Jaanong poifo+ ya ba tshwara botlhe, mme ba simolola go galaletsa Modimo, ba re: “Go tsositswe moporofeti yo mogolo+ mo gare ga rona,” ba bo ba re, “Modimo o retoloseditse tlhokomelo ya gagwe kwa bathong ba gagwe.”+17 Mme dikgang tseno ka ga gagwe tsa anamela mo Judea yotlhe le mo nageng yotlhe e e mo tikologong.18 Jaanong barutwa ba ga Johane ba mmegela kaga dilo tseno tsotlhe.+19 Jalo Johane a bitsa bangwe ba barutwa ba gagwe ba le babedi mme a ba roma kwa go Morena go ya go re: “A o Yo O Tlang kgotsa a re tshwanetse go lebelela o sele?”+20 E rile ba fitlha kwa go ene banna bano ba re: “Johane Mokolobetsi o re rometse kwa go wena go go raya re re, ‘A o Yo O Tlang kgotsa a re tshwanetse go lebelela yo mongwe?’”21 Mo nakong eo o ne a alafa bontsi jwa dipobolo+ le malwetse a a hutsafatsang le meya e e boikepo, a ba a naya batho ba le bantsi ba ba foufetseng letlhogonolo la go bona.22 Ka gone fa a araba a raya ba babedi bano a re: “Tsamayang,+ begelang Johane se lo se boneng le se lo se utlwileng: difofu+ di kgona go bona, ditlhotsa di a tsamaya, balepero ba a ntlafadiwa le bosusu ba a utlwa, baswi ba a tsosiwa, bahumanegi ba bolelelwa+ dikgang tse di molemo.+23 Mme go itumela yo o sa kgotšwang ka ntlha ya me.”+24 E rile barongwa ba ga Johane ba sena go tsamaya, a raya boidiidi ka ga Johane a re: “Ke eng se lo neng lo tswetse kwa nageng go ya go se bona? Lotlhaka lo lo heheutlwang ke phefo?+25 Jaanong ke eng se lo neng lo dule lo ile go se bona? Motho yo o apereng diaparo tsa kafa ntle tse di boleta?+ Ee, ba ba mo diaparong tse dintlentle e bile ba le mo manobonobong ba mo matlong a segosi.+26 Mme tota, ke eng se lo neng lo dule lo ile go se bona? Moporofeti?+ Ee, ke a lo bolelela, e bile yo o gaisang moporofeti thata.+27 Yono ke ene yo go kwadilweng ka ga gagwe go twe, ‘Bona! Ke romela morongwa wa me fa pele ga sefatlhego sa gago,+ yo o tla baakanyang tsela ya gago kwa pele ga gago.’+28 Ke a lo bolelela, Mo gare ga ba ba tsetsweng ke basadi ga go na ope yo mogolo+ go feta Johane; mme motho yo mmotlanyana mo bogosing jwa Modimo o mogolo go mo feta.”+29 (Mme batho botlhe le bakgethisi, e rile ba utlwa seno, ba bolela Modimo e le yo o siameng,+ bone ka ba kolobeditswe ka kolobetso ya ga Johane.+30 Mme Bafarasai le ba ba itseng Molao fela thata ba itlhokomolosa kgakololo+ ya Modimo mo go bone, ka bone ba ne ba sa kolobediwa ke ene.)31 “Jalo, ke tla bapisa batho ba kokomana eno le bomang, mme ba tshwana le bomang?+32 Ba tshwana le bana ba babotlana ba ba ntseng mo marekisetsong mme ba goelana, ba re, ‘Re ne ra lo leletsa folutu, mme lo ne lwa se ka lwa bina; re ne ra kuruetsa, mme lo ne lwa se ka lwa lela.’+33 Ka tsela e e tshwanang, Johane Mokolobetsi o tlile a sa je senkgwe le fa e le go nwa beine, mme lona lwa re, ‘O na le ledimona.’+34 Morwa motho o tlile aa ja e bile aa nwa, mme lona lwa re, ‘Bonang! Motho yo o jang bobe le yo o lemaletseng go nwa beine, tsala ya bakgethisi le baleofi!’+35 Le fa go ntse jalo, botlhale+ bo supiwa e le jo bo siameng ke bana botlhe ba jone.”+36 Jaanong mongwe wa Bafarasai a nna a mo kopa gore a je dijo tsa motshegare le ene. Jalo a tsena mo ntlong+ ya Mofarasai yono mme a nna ka go sekama fa tafoleng.37 Mme, bona! mosadi yo o neng a itsiwe mo motseng e le moleofi a utlwalela gore o ne a ntse ka go sekama aa ja mo ntlong ya Mofarasai yono, mme a tlisa kurwana ya alabasetere+ ya leokwane le le nkgang monate,38 a nna kafa morago fa dinaong tsa gagwe, a lela mme a simolola go kolobetsa dinao tsa gagwe ka dikeledi tsa gagwe a bo a di phimola ka moriri wa tlhogo ya gagwe. Gape, o ne a atla dinao tsa gagwe ka bonolo a ba a di tlotsa ka leokwane le le nkgang monate.39 Fa Mofarasai yo o mo laleditseng yono a bona seno a ithaya a re: “Monna yono, fa e ne e le moporofeti,+ o ne a tla itse gore mosadi yo o mo amang yono ke mang le gore ke wa mofuta ofe, gore ke moleofi.”+40 Mme fa Jesu a fetola a mo raya a re: “Simone, ke na le sengwe go se go bolelela.” A re: “Moruti, se bolele!”41 “Banna ba babedi ba ne ba kolota mongwe yo o adimang batho; yo mongwe o ne a na le molato wa didenario di le makgolo a matlhano,+ mme yo mongwe wa di le masome a matlhano.42 E rile ba se na sepe se ba ka duelang ka sone, a ba itshwarela+ ka bobedi a gololesegile. Jalo, ke ofe wa bone yo o tla mo ratang thata?”43 Fa Simone a araba a re: “Ke tsaya gore ke yo a mo itshwaretseng mo gogolo a gololesegile.” A mo raya a re: “O atlhotse sentle.”44 Foo a retologela kwa mosading yono mme a raya Simone a re: “A o bona mosadi yono? Ke ne ka tsena mo ntlong ya gago; ga wa ka wa nnaya metsi+ a dinao tsa me. Mme mosadi yono ene o ne a kolobetsa dinao tsa me ka dikeledi tsa gagwe a ba a di phimola ka moriri wa gagwe.45 Ga wa ka wa nkatla;+ mme mosadi yono ene, go tloga ka ura e ke tseneng ka yone, o ne a se ka a tlogela go atla dinao tsa me ka bonolo.46 O ne wa se ka wa tlotsa tlhogo ya me ka leokwane;+ mme mosadi yono ene o ne a tlotsa dinao tsa me ka leokwane le le nkgang monate.47 Ka ntlha ya seno, ke a go bolelela ka re, maleo a gagwe, le fa a le mantsi, a itshwaretswe,+ ka gonne o ratile thata; mme ene yo o itshwaretsweng go le gonnye, o rata go le gonnye.”48 Mme a mo raya a re: “Maleo a gago a itshwaretswe.”+49 Morago ga moo ba ba ntseng ka go sekama fa tafoleng le ene ba simolola go bua mo dipelong tsa bone ba re: “Monna yono ke mang yo e bileng a itshwarelang maleo?”+50 Mme a raya mosadi yono a re: “Tumelo ya gago e go bolokile;+ tsamaya ka kagiso.”+


c: text/html

text:
KGAOLO YA BORATARO
Baswi ba Kae?
Go direga eng ka rona fa re swa?
Ke ka ntlha yang fa re swa?
A go itse boammaaruri ka loso go tla re gomotsa?
1-3. Batho ba ipotsa dipotso dife ka loso, mme ditumelo tse di farologaneng di ba naya dikarabo dife tse di sa tshwaneng?
TSENO ke dipotso tse batho ba sa bolong go nna ba ipotsa tsone ka dingwagangwaga. Ke dipotso tse di botlhokwa. Go sa kgathalesege gore re bomang kgotsa gore re nna kae, dikarabo tsa tsone di re ama rotlhe.
2 Mo kgaolong e e fetileng, re bone gore setlhabelo sa thekololo sa ga Jesu Keresete se re buletse tsela jang ya go bona botshelo jo bo sa khutleng. Gape, re ithutile gore Baebele e bolelela pele nako ya fa “loso lo tla bo lo seyo.” (Tshenolo 21:4) Gone jaanong, rotlhe re sa ntse re swa. Kgosi e e botlhale Solomone o ne a re: “Batshedi ba a itse gore ba tla swa.” (Moreri 9:5) Re leka go tshela lobaka lo loleele ka moo re ka kgonang ka gone. Le fa go ntse jalo, re ipotsa gore go tla direga eng ka rona fa re swa.
3 Re a hutsafala fa batho ba re ba ratang ba swa. E bile re ka nna ra botsa jaana: ‘Go diragetse eng ka bone? A ba a boga? A ba a re bona? A re ka kgona go ba thusa? A re tla tsamaya re ba bona gape?’ Ditumelo tsa lefatshe di araba dipotso tseno ka dikarabo tse di sa tshwaneng. Dingwe tsa tsone di ruta gore fa o tshela botshelo jo bo siameng, o tla ya legodimong mme fa o tshela botshelo jo bo sa siamang, o tla tuka mo lefelong la tlhokofatso. Ditumelo tse dingwe tsone di ruta gore fa batho ba swa, ba fetela kwa lefelong la semoya go ya go nna le bagologolwane ba bone kwa go lone. Tse dingwe di ruta gore baswi ba ya kwa lefelong lengwe le le kafa tlase ga lefatshe go ya go atlholwa morago ga moo ba bo ba tsalwa gape e le ditshedi dingwe di sele.
4. Ditumelo di le dintsi di na le kgopolo efe e e tshwanang ka loso?
4 Dithuto tseno tsotlhe di na le kgopolo e le nngwe fela e e tshwanang—ya gore go na le sengwe mo teng ga rona se se tswelelang se tshela fa mmele o swa. Mo e batlang e nna ditumelo tsotlhe, tsa nako e e fetileng le tsa gone jaanong, di bontsha gore ka tsela nngwe re tswelela pele re tshela re kgona go bona, go utlwa le go akanya. Mme seo se ka kgonega jang tota? Ditemotshi tsa rona, mmogo le dikakanyo tsa rona, tsotlhe fela di amana le go dira ga boboko jwa rona. Fa re swa, boboko jwa rona bo tlogela go bereka. Megopolo ya rona, maikutlo le ditemotshi tsa rona ga di tswelele di dira ka tsela nngwe ya kgakgamatso. Fa boboko bo swa, le tsone di a swa.
TOTA GO DIREGA ENG FA RE SWA?
5, 6. Baebele e ruta eng ka boemo jwa baswi?
5 Jehofa, Mmopi wa boboko o itse sentle se se diregang fa re swa. Tota e bile mo Lefokong la gagwe e leng Baebele, o tlhalosa boemo jwa baswi. Thuto ya yone e e utlwalang sentle ke gore: Fa motho a sule, ga a tlhole a le teng. Loso ke phapang ya botshelo. Baswi ga ba bone, ga ba utlwe e bile ga ba akanye sepe. Fa re swa, ga go karolo epe mo go rona e e sa sweng. Ga re na moya o o sa sweng. *
6 Fa Solomone a sena go bolela gore batshedi ba a itse gore ba tla swa, o ne a re: “Mme fa e le baswi bone, ga ba itse sepe gotlhelele.” Morago ga moo o ne a tlhalosa boammaaruri jwa motheo jwa gore baswi ga ba ka ke ba kgona go rata motho le fa e le go mo tlhoa le gore “ga go na tiro le fa e le go loga maano le fa e le kitso le fa e le botlhale kwa [lebitleng].” (Moreri 9:5, 6, 10) Ka tsela e e tshwanang, Pesalema 146:4 ya re fa motho a swa, “dikakanyo tsa gagwe di a nyelela.” Re batho ba ba swang e bile ga go na karolo epe mo go rona e e tswelelang e tshela fa mmele o swa. Botshelo jo re bo tshelang bo tshwana fela le kgabonyana e e mo kereseng. Fa o tima kgabo eo, ga go na kwa e yang teng. E a nyelela.
SE JESU A SE BUILENG KA LOSO
7. Jesu o ne a tlhalosa loso jang?
7 Jesu Keresete o ile a bua ka boemo jwa baswi. E ne e le fa a ne a bua ka Lasaro, monna yo e neng e le tsala ya gagwe yo ka nako eo a neng a sule. Jesu o ne a raya barutwa ba gagwe a re: “Lasaro tsala ya rona o ile go ikhutsa.” Barutwa ba ne ba akanya gore Jesu o ne a raya gore Lasaro o ne a robetse a ikhuditse, gore a fole. Ba ne ba sa mo tlhaloganye. Jesu o ne a ba tlhalosetsa a re: “Lasaro o sule.” (Johane 11:11-14) Ela tlhoko gore Jesu o ne a tshwantsha loso le go ikhutsa, gape o ne a le tshwantsha le boroko. Lasaro o ne a se kwa legodimong kgotsa mo diheleng tse di tukang. O ne a sa kopana le baengele kgotsa le bagologolwane ba gagwe. Lasaro o ne a sa tsalwa e le setshedi sengwe se sele. O ne a ikhuditse mo losong, jaaka e kete o ne a robetse boroko jo bogolo e bile a sa lore sepe. Go na le ditemana tse dingwe gape tse di tshwantshang loso le boroko. Ka sekai, fa morutwa Setefane a ne a bolawa ka go kgobotlediwa ka maje, Baebele ya re o ne “a robala.” (Ditiro 7:60) Ka tsela e e tshwanang, moaposetoloi Paulo o ne a kwala ka bangwe mo motlheng wa gagwe ba ba neng ba “robetse” mo losong.—1 Bakorintha 15:6.
8. Re itse jang gore boikaelelo jwa Modimo e ne e se gore batho ba swe?
8 A e ne e le boikaelelo jwa Modimo go tloga kwa tshimologong gore batho ba swe? Nnyaa! Jehofa o dirile gore batho ba tshelele ruri mo lefatsheng. Jaaka fa re ithutile pelenyana mo bukeng eno, Modimo o ne a baya batho ba ntlha ba babedi mo paradaiseng e e itumedisang. O ne a ba naya mebele e e itekanetseng. Jehofa o ne a batla gore dilo di ba tsamaele sentle. A go na le motsadi ope yo o lorato yo o batlang gore bana ba gagwe ba bogisiwe ke botsofe le loso? Nnyaa! Jehofa o ne a rata bana ba gagwe e bile a batla gore ba itumele ka bosakhutleng mo lefatsheng. Baebele e bolela jaana ka batho: “[Jehofa] o tsentse bosakhutleng mo pelong ya bone.” (Moreri 3:11) Modimo o re bopile re na le keletso ya go tshelela ruri. E bile o dirile thulaganyo ya gore keletso eo e diragadiwe.
LEBAKA LA GO BO BATHO BA SWA
9. Jehofa o ne a beela Adame thibelo efe, mme ke ka ntlha yang fa go ne go se thata go ikobela taelo eno?
9 Ke ka ntlha yang he fa batho ba swa? Go bona karabo, re tshwanetse go sekaseka gore go ne ga direga eng ka nako ya fa go ne go na le monna a le mongwe fela le mosadi a le mongwe mo lefatsheng. Baebele e tlhalosa jaana: “Jehofa Modimo a dira gore go mele mo mmung setlhare sengwe le sengwe se se eletsegang mo ponong ya motho e bile se le molemo go ka nna dijo.” (Genesise 2:9) Le fa go ntse jalo, ba ne ba beetswe thibelo e le nngwe fela. Jehofa o ne a raya Adame a re: “O ka nna wa ja mo setlhareng sengwe le sengwe sa tshingwana gore o bo o kgotsofale. Mme fa e le setlhare sa kitso ya molemo le bosula sone o se ka wa ja mo go sone, gonne ka letsatsi le o jang mo go sone ruri o tla swa.” (Genesise 2:16, 17) Go ne go se thata go ikobela taelo eno. Go ne go na le ditlhare tse dingwe tse dintsi tse Adame le Efa ba neng ba ka ja mo go tsone. Mme jaanong ba ne ba neilwe taelo e e neng e ba naya tshono e e kgethegileng ya go bontsha gore ba leboga Ene yo o ba neileng sengwe le sengwe, a ba neile le botshelo jo bo itekanetseng. Gape, fa ba ne ba ka ikobela taelo eno ba ne ba tla bo ba bontsha gore ba tlotla bolaodi jwa Rraabone wa selegodimo le gore ba ne ba batla go kaelwa ke ene.
10, 11. (a) Go ne ga tla jang gore batho ba ntlha ba babedi ba se ka ba ikobela Modimo? (b) Ke ka ntlha yang fa go tlhoka kutlo ga ga Adame le Efa e le kgang e e masisi?
10 Ka maswabi, batho bano ba babedi ba ntlha ba ne ba tlhopha go se ikobele Jehofa. Satane o ne a botsa Efa jaana, a dirisa noga: “A tota go ntse jalo gore Modimo o rile lo se ka lwa ja mo setlhareng sengwe le sengwe sa tshingwana?” Efa o ne a araba a re: “Re ka ja leungo la ditlhare tsa tshingwana. Mme fa e le go ja leungo la setlhare se se fa gare ga tshingwana, Modimo o rile, ‘Lo se ka lwa ja mo go sone, nnyaa, lo se ka lwa se ama gore lo se ka lwa swa.’”—Genesise 3:1-3.
11 Satane o ne a re: “Ruri ga lo kitla lo swa . . . Modimo o a itse gore mo go lone letsatsi le lo jang mo go sone ka lone ruri matlho a lona a tla bulega mme lo tla tshwana le Modimo, lo itse molemo le bosula.” (Genesise 3:4, 5) Satane o ne a batla gore Efa a dumele gore go ja leungo le le ileditsweng go ne go tla mo solegela molemo. Go ya ka Satane, Efa o ne a ka kgona go itirela tshwetso ya gore ke eng se se siameng le se se sa siamang; o ne a ka kgona go dira sengwe le segwe se a se batlang. Gape, Satane o ne a re Modimo o ne a bua maaka fa a tlhalosa gore go ne go tla diregang fa Efa a ka ja leungo leno. Efa o ne a dumela Satane. Ka jalo o ne a tsaya lengwe la maungo mme a le ja. Morago ga moo a naya monna wa gagwe, mme le ene a ja. Ga se gore ba ne ba sa itse gore ba ne ba sa tshwanela go dira jalo. Ba ne ba itse sentle gore ba ne ba dira se Modimo a neng a ba boleletse gore ba se ka ba se dira. Ka go ja leungo leo, ba ne ka boomo fela, ba itlhokomolosa taelo eo e e utlwalang sentle. Ba ne ba bontsha gore ba nyatsa Rraabone wa selegodimo le bolaodi jwa gagwe. Ba ne ba se na seipato sepe sa go se tlotle Mmopi wa bone yo o lorato!
12. Ke eng se se tla re thusang go tlhaloganya kafa Jehofa a ileng a ikutlwa ka gone fa Adame le Efa ba sena go nna kgatlhanong le ene?
12 Ka sekai: O ne o tla ikutlwa jang fa o sena go godisa morwao kgotsa morwadio, a bo a tlhopha ka boomo fela gore a se ka a go ikobela ka tsela e e bontshang gotlhelele gore ga a go tlotle e bile ga a go rate? Seno se ne se tla go utlwisa botlhoko tota. Jaanong, a ko o akanye fela gore Jehofa o tshwanetse a bo a ile a utlwa botlhoko jang fa Adame le Efa ba ne ba nna kgatlhanong le ene.
13. Jehofa o ne a re go tla direga eng ka Adame fa a swa, mme seno se bolela eng?
13 Jehofa o ne a se na lebaka lepe la go tlogela Adame le Efa ba ba sa mo ikobeleng gore ba tshelele ruri. Ba ne ba swa fela jaaka a ne a rile ba tla swa. Adame le Efa ba ne ba se ka ba tlhola ba nna gone. Ga ba a ka ba fetela kwa lefelong lengwe la semoya. Re itse seno ka ntlha ya se Jehofa a neng a se raya Adame fa a ne a mo atlhola ka ntlha ya go tlhoka kutlo ga gagwe. Modimo o ne a re: “O [tla] boela mo mmung, gonne o ntshitswe mo go one. Gonne o lorole mme o tla boela mo loroleng.” (Genesise 3:19) Modimo o ne a bopile Adame ka lorole lwa mmu. (Genesise 2:7) Pele ga moo, Adame o ne a seyo. Ka jalo, fa Jehofa a ne a re Adame o tla boela mo loroleng, o ne a raya gore Adame o ne a tla boela mo boemong jwa gagwe jwa go se nne teng. Adame o ne a tla bo a sa tshele fela jaaka lorole lo a dirilweng ka lone.
14. Ke ka ntlha yang fa re swa?
14 Adame le Efa ba ka bo ba sa ntse ba tshela le gompieno, mme ba ne ba swa ka go bo ba ile ba tlhopha go se ikobele Modimo mme ka jalo ba leofa. Lebaka la go bo re swa ke gore boleo jwa ga Adame le loso di ne tsa fetela mo baneng botlhe ba bone. (Baroma 5:12) Boleo joo bo tshwana le go rua bolwetse jo bo maswe thata jo bo sa foleng. Matswela a jone, e leng loso, ke phutso. Loso ke mmaba, e seng tsala. (1 Bakorintha 15:26) A bo re itumela jang ne go bo Jehofa a re neile thekololo gore a re golole mo mmabeng yono yo o boitshegang!
GO ITSE BOAMMAARURI KA LOSO GO RE SOLEGELA MOLEMO
15. Ke ka ntlha yang fa go gomotsa go itse boammaaruri ka loso?
15 Go a gomotsa go utlwa se Baebele e se rutang ka boemo jwa baswi. Jaaka fa re bone, baswi ga ba utlwe botlhoko bope le fa e le go hutsafala. Ga re na lebaka lepe la go ba boifa, ka gonne ga ba ka ke ba re gobatsa. Ga ba tlhoke thuso epe ya rona, e bile ga ba ka ke ba re thusa ka sepe. Ga re ka ke ra kgona go bua le bone, e bile ga ba ka ke ba kgona go bua le rona. Baeteledipele ba le bantsi ba bodumedi ba tsietsa batho ka go ba raya ba re ba ka kgona go thusa baswi ka tsela nngwe, mme batho ba ba dumelang baeteledipele ba ba ntseng jalo ba ba naya madi. Mme go itse boammaaruri go re sireletsa gore re se ka ra tsiediwa ke batho ba ba rutang maaka a a ntseng jalo.
16. Ke mang yo o tlhotlheletsang dithuto tsa madumedi a le mantsi, mme o dira jalo ka tsela efe?
16 A bodumedi jwa gago bo dumalana le se Baebele e se rutang ka baswi? Madumedi a le mantsi ga a dumalane le sone. Ka ntlha yang? Ka gonne dithuto tsa one di tlhotlhelediwa ke Satane. O dirisa bodumedi jwa maaka go dira gore batho ba dumele gore fa mebele ya bone e sena go swa, ba tla tswelela ba tshela kwa lefelong lengwe la semoya. Ano ke maaka a Satane a a kopanyang le a mangwe go dira gore batho ba furalele Jehofa Modimo. Ka tsela efe?
17. Ke ka ntlha yang fa thuto ya go tlhokofadiwa ga batho ka bosakhutleng e tlontlolola Jehofa?
17 Jaaka fa go boletswe pelenyana, madumedi mangwe a ruta gore fa motho a tshela botshelo jo bo sa siamang o ya kwa lefelong le batho ba tlhokofadiwang ka molelo kwa go lone fa a sena go swa, go ya go boga ka bosakhutleng. Thuto eno e tlontlolola Modimo. Jehofa ke Modimo yo o lorato mme ga a kitla a bo a dira gore batho ba boge ka tsela eno. (1 Johane 4:8) O ne o tla ikutlwa jang ka motho yo o otlhayang ngwana wa gagwe ka go tsaya diatla tsa gagwe a bo a di tsenya mo molelong? A o ne o tla mo tlotla? Tota e bile, a o ne o tla rata go tlwaelana le ene? Nnyaa! Ga go pelaelo gore o ne o tla mo tsaya a le setlhogo tota. Le fa go ntse jalo, Satane o batla gore re dumele gore Jehofa o tlhokofatsa batho mo molelong ka bosakhutleng!
18. Kgang ya go obamela baswi e tswa mo thutong efe ya maaka?
18 Gape, Satane o dirisa madumedi mangwe go ruta batho gore fa ba sena go swa, ba fetoga meya e e tshwanetseng go tlotlwa ke batshedi. Go ya ka thuto eno, meya ya baswi e ka fetoga ditsala tse dikgolo kgotsa baba ba ba setlhogo. Batho ba le bantsi ba dumela maaka ano. Ba boifa baswi e bile ba a ba tlotla le go ba obamela. Go farologana le moo, Baebele yone e ruta gore baswi ba robetse le gore re tshwanetse go obamela Modimo wa boammaaruri fela, e bong Jehofa, Mmopi wa rona le Motlamedi wa rona.—Tshenolo 4:11.
19. Go itse boammaaruri ka loso go re thusa go tlhaloganya thuto efe e nngwe ya Baebele?
19 Go itse boammaaruri ka baswi go a go sireletsa gore o se ka wa tsiediwa ke maaka a bodumedi. Gape go go thusa go tlhaloganya dithuto tse dingwe tsa Baebele. Ka sekai, fa o sena go lemoga gore batho ga ba fetele kwa lefelong lepe la semoya fa ba sena go swa, tsholofelo ya botshelo jo bo sa khutleng mo lefatsheng la paradaise e nna le bokao jwa mmatota mo go wena.
20. Re tla tlotla ka potso efe mo kgaolong e e latelang?
20 Mo motlheng wa bogologolo, monna yo o siameng e bong Jobe o ne a botsa potso eno: “Fa monna yo o nonofileng a swa a o ka tshela gape?” (Jobe 14:14) A motho yo o sa tsheleng, yo o robetseng mo losong a ka boa a tshela gape? Go gomotsa tota go utlwa se Baebele e se rutang ka kgang eno, jaaka fa kgaolo e e latelang e tla bontsha.
^ ser. 5 Go bona motlotlo o o amanang le mafoko “moya [soul]” le “moya [spirit],” tsweetswee leba Dintlha Tse di Oketsegileng, ditsebe 208-11.

robotstxt: allowed

filter: keep


text:
1 Samuele
24 Mme ga diragala gore, fela fa Saulo a boa kwa go saleng Bafilisitia+ morago, ba ne ba tla go mmegela ba re: “Bona! Dafide o kwa nageng ya Ene-gedi.”+
2 Mme Saulo a tsaya banna ba le dikete di le tharo ba ba tlhophilweng+ mo Iseraele yotlhe mme ba ya go batla Dafide+ le banna ba gagwe mo mafikeng a a borethe a dipodi tsa kwa dithabeng.+ 3 Kgabagare a tla mo masakeng a dinku a maje fa thoko ga tsela, fa go neng go na le logaga teng. Ka jalo Saulo a tsena a ya go ithoma,+ fa Dafide le banna ba gagwe ba ne ba le kwa tengteng ga logaga,+ ba ntse fa fatshe. 4 Mme banna ba ga Dafide ba simolola go mo raya ba re: “Leno ke letsatsi le ka lone Jehofa a go rayang a re, ‘Bona! ke tsenya mmaba wa gago mo seatleng sa gago,+ mme o dire ka ene fela kafa go bonalang go le molemo ka gone mo matlhong a gago.’”+ Ka jalo Dafide a nanoga mme ka setu a kgaola ntlha ya seaparo se se se nang mabogo sa ga Saulo. 5 Mme ga diragala morago ga foo gore pelo ya ga Dafide ya nna ya mo tshwenya+ ka lebaka la go bo a ne a kgaotse ntlha ya seaparo se se se nang mabogo sa ga Saulo. 6 Ka gone a raya banna ba gagwe a re: “Go ka se direge ka nna, kafa ponong ya ga Jehofa, gore ke dire morena wa me selo se se ntseng jaana, motlodiwa+ wa ga Jehofa, ka go mo ntshetsa seatla, gonne ke motlodiwa wa ga Jehofa.”+ 7 Ka jalo Dafide a phatlalatsa banna ba gagwe ka mafoko ano, mme a se ka a ba letlelela go tlhasela Saulo.+ Mme Saulo ene, a nanoga mo logageng a nna a tsamaya.
8 Ka jalo Dafide a nanoga morago ga moo mme a tswa mo logageng a bo a tlhaeletsa kwa go Saulo, a re: “Morena wa me+ kgosi!” Fa a rialo Saulo a leba kwa morago, mme Dafide a ikoba sefatlhego sa gagwe se lebile fa fatshe+ a bo a obama. 9 Mme Dafide a tswelela a raya Saulo a re: “Ke ka ntlha yang fa o reetsa mafoko a motho,+ a re, ‘Bona! Dafide o batla go go utlwisa botlhoko’? 10 Mo letsatsing leno matlho a gago a bone kafa Jehofa a neng a go tsenya mo seatleng sa me ka gone mo logageng gompieno; mme mongwe o ne a re o bolawe,+ mme ka go utlwela botlhoko ka re, ‘Ga nkitla ke ntshetsa morena wa me seatla, gonne ke motlodiwa+ wa ga Jehofa.’ 11 Mme rra,+ bona, ee, bona ntlha ya seaparo sa gago se se se nang mabogo mo seatleng sa me, gonne fa ke ne ke kgaola ntlha ya seaparo sa gago se se se nang mabogo ga ke a ka ka go bolaya. Itse o bo o bone gore ga go na bosula+ le fa e le go tlhanoga mo seatleng sa me, e bile ga ke a go leofela, fa o ntse o laletse moya wa me gore o o tlose.+ 12 E kete Jehofa a ka atlhola fa gare ga me le wena;+ mme Jehofa a mpusoloseletse+ mo go wena, mme seatla sa me ga se kitla se nna mo go wena.+ 13 Fela jaaka seane sa ba bogologolo tala se re, ‘Boikepo bo tla tswa mo go ba ba boikepo,’+ mme seatla sa me ga se kitla se nna mo go wena. 14 Kgosi ya Iseraele e lateletse mang? O lelekisitse mang? Ntša e e suleng?+ Letsetse le le lengwe+ fela? 15 Mme Jehofa o tla nna moatlhodi, mme o tla atlhola fa gare ga me le wena, mme o tla bona a ba a sekaseke kgetsi ya me ya molao+ mme a ba a nkatlhole gore a nkgolole mo seatleng sa gago.”
16 Mme ga diragala gore, fa Dafide a fetsa go bua mafoko ano mo go Saulo, Saulo a re: “A ke lentswe la gago leo, Dafide+ morwaaka?” Mme Saulo a simolola go tsholetsa lentswe la gagwe a lela.+ 17 Mme a tswelela a raya Dafide a re: “O siame go mpheta,+ gonne o diretse nna molemo,+ mme ke nna ke go diretseng bosula. 18 Mme wena—gompieno o boletse molemo o o o ntiretseng wa gore Jehofa a ntsenye mo seatleng sa gago+ mme wa se ka wa mpolaya. 19 Jaanong fa monna a bona mmaba wa gagwe, a o tla mo tsamaisa mo tseleng+ e e molemo? Ka jalo Jehofa ka nosi o tla go duela ka molemo,+ ka gonne gompieno o ntiretse jalo. 20 Mme jaanong, bona! Ke itse sentle gore ruri o tla busa o le kgosi,+ le gore bogosi jwa Iseraele ruri bo tla tshwarelela mo seatleng sa gago. 21 Ka jalo jaanong a ko o inkanele ka Jehofa+ gore ga o kitla o kgaola losika lwa me morago ga me le gore ga o kitla o nyeletsa leina la me mo ntlong ya ga rre.”+ 22 Ka jalo Dafide a ikanela Saulo, mme morago ga foo Saulo a ya kwa legaeng la gagwe.+ Mme Dafide le banna ba gagwe, ba ne ba tlhatlogela kwa lefelong le go leng thata go le atamela.+


text:
THUTO 15
Bagolwane ba Thusa Phuthego Jang?
Mo phuthegong ya rona ga re na baruti ba ba duelwang. Go na le moo, fela jaaka go ne go dirwa fa phuthego ya Bokeresete e ne e simologa, go tlhomiwa balebedi ba ba tshwanelegang ‘gore ba dise phuthego ya Modimo.’ (Ditiro 20:28) Bagolwane bano ke banna ba ba godileng semoyeng ba ba etelelang pele le go disa phuthego, ‘e seng ka go patelelwa, mme e le ka go rata; e bile e se ka go rata poelo ya go sa ikanyege, mme e le ka tlhagafalo.’ (1 Petere 5:1-3) Ke ditiro dife tse ba re direlang tsone?
Ba amega ka rona le go re sireletsa. Bagolwane ba kaela le go sireletsa phuthego semoyeng. E re ka bagolwane ba itse gore maikarabelo ano a a botlhokwa ba a neilwe ke Modimo, ga ba rene mo bathong, go na le moo, ba dira gore re nne re nonofile semoyeng re bo re itumele. (2 Bakorintha 1:24) Fela jaaka modisa a tlhokomela nngwe le nngwe ya dinku tsa gagwe ka kelotlhoko, bagolwane le bone ba leka go itse leloko lengwe le lengwe la phuthego.—Diane 27:23.
Ba re ruta kafa re ka dirang thato ya Modimo ka gone. Beke le beke bagolwane ba tshwara dipokano tsa phuthego gore ba nonotshe tumelo ya rona. (Ditiro 15:32) Gape banna bano ba ba dirang ka natla ba etelela pele mo tirong ya go rera, ba dira le rona e bile ba re thapisa mo dikarolong tsotlhe tsa bodiredi.
Ba kgothatsa mongwe le mongwe wa rona. Gore bagolwane ba kgone go re thusa ka se re se tlhokang semoyeng, ba ka nna ba re etela kwa magaeng a rona kgotsa ba bua le rona kwa Holong ya Bogosi, gore ba re thuse le go re kgothatsa ka Dikwalo.—Jakobe 5:14, 15.
Kwantle ga tiro e ba e dirang mo phuthegong, bontsi jwa bagolwane ba na le tiro ya boitshediso le maikarabelo a lelapa a a ba tlhokang. Bakaulengwe bano ba ba dirang ka natla ba tshwanelwa ke gore re ba tlotle.—1 Bathesalonika 5:12, 13.
Bagolwane ba dira ditiro dife mo phuthegong?
Bagolwane ba bontsha ka ditsela dife gore ba kgatlhegela mongwe le mongwe wa rona?


text:
Kwadiso ya manyena mo enthaneteng e siame
Rre Gabaitse Tlhabano yo o moraka kwa Xhumo o tlhalositse fa a itumelela dithuso tsa lephata la temo-thuo, bogolo jang kwadiso ya manyena a leruo mo enthaneteng.
Mo potsolotsong le BOPA, a re o kwadisa manyena a leruo la gagwe mo enthaneteng e le ntlha nngwe ya go akola boranyane jwa temo-thuo.
“Ke kwadisa dikgomo tsa me ka nako ya me, mme se se dira gore dilo tsa me di tsamae ka thulaganyo,” Rre Tlhabano a tlhalosa ka boitumelo.
A re e rile lephata la bokenti le matlhoko a leruo le mo rolela dithuto ka lenaneo le, a se ka a dia sebaka a ikwadisa go nna le karata e e bidiwang Keeper card.
Rre Tlhabano a re karata e, e mo thusa go reka manyena, melemo le dijo tsa leruo ka ditlhwatlhwa tse di kwa tlase.
A re morago ga go ikwadisa mo enthaneteng ya Botswana Animal Information Traceability System (BAITS), jaanong a simolola go bona dithuso a le mo lwapeng.
O tlhalositse fa lenaneo le le mmolokela nako ka a sa tlhole a latela diofisi kwa Nata le go letela thuso lebaka le le leele ka barui ba le bantsi.
A re lenaneo le gape le motlhofo fa morui a na le kitso ya dikhomputara ka gore fa a dirile phoso ya go kwadisa lenyena ga bedi le a mo tsibosa.
“Lenaneo le a nthusa, bogolo jang fa ke le mo kgaolong jaana. Fa tsa ditlhaeletsano le maranyane di le kwa tlase gape le yone nako ya badiredi e tlodile, ke dira fela ke le kwa lwapeng,” Rre Tlhabano a tlhalosa.
A re se se dira gore fa a batla go rekisa kgomo go nne motlhofo ka a sa diiwe ke go tsaya leeto a ya go kopa dithuso kwa diofising.
Gape a re mo nakong e e fetileng, go ne go dirisiwa bolus mme gompieno go dirisiwa manyena a a mo thusang go itse palo ya leruo la gagwe.
A re gape mo maranyaneng a enthanete, go na le moalo o o supang fa ikwadiso e rurufaditswe kgotsa e emetse go rurifadiwa kana e sa atlega.
Gape a re fa a rekisitse kgomo kana a e abetse mongwe go a supa, mme seo se dire gore a nne le motlhala wa leruo la gagwe.
A re le fa madi e le kgwetlho gape barui ba le bantsi ba sa ithutela tsa maranyane o ba rotloetsa go dirisa lenaneo le, mme e bile go na le metlobo ya dibuka, kwa ba ka dirisang enthaneteng teng gore thuo e tokafale. BOKHUTLO
- Tshwaraganang le Puso go lwantsha borukuthi - Koma
- Mapodisi a tlhotlhomisa bogodu jwa leruo
- Monna o thudilwe ke koloi kwa Mahalapye
- Mapodisi a tlhotlhomisa kotsi ya koloi
- Segone o tshela ka go suga matlalo


text:
NGWANATSELE 14, 2013
PHILIPPINES
Setsokotsane se se Maatla Haiyan se Ripitla Bogare Jwa Philippines
MANILA, Philippines—Setsokotsane se se maatla Haiyan (se se bidiwang Yolanda kwa Philippines), sengwe sa difefo tse di maatla tse di kileng tsa nna gone, se ne sa itaya Philippines ka Ngwanatsele 8, 2013.
Ka Ngwanatsele 13, 2013, ofisi ya lekala ya Basupi ba ga Jehofa kwa Manila, Philippines, e ne ya bega gore go tlhokafetse Basupi ba le 27. Matlo a feta 100 a Basupi le mafelo a matlhano a kobamelo a ne a senyega.
Setlhopha se se Laolang sa Basupi ba ga Jehofa se okametse dithulaganyo tsa tiro ya lefatshe lotlhe ya namolo se le kwa ntlokgolo ya lefatshe lotlhe kwa Brooklyn, New York. Nngwe ya dithulaganyo tseo e ne e le gore ofisi ya lekala ya Philippines e ise dijo, metsi, melemo le dilo tse dingwe tse di tlhokegang kwa mafelong a a amilweng ke masetlapelo ano. Ka Sontaga, Ngwanatsele 10, go ne go setse go rometswe dilwana tsa namolo ka dibene di le lesome mme mo letsatsing le le latelang ga romelwa diteraka.
Lefelo leno le ne le sa ntse le le mo matsading a thoromo ya lefatshe e e neng ya baka tshenyo e kgolo (magnitude-7.2) e e neng e iteile Philippines ka Diphalane 15, 2013 mme ya bolaya batho ba le 218. Dipego tsa re thoromo eo e kgolo ya lefatshe e ne ya bolaya Basupi ba ga Jehofa ba bararo, a le mongwe o bolailwe ke go gosomana ga mmu fa ba le babedi bone ba sule fa matlo a bone a gosomana. Thoromo eno ya lefatshe e ne ya direga morago fela ga Setsokotsane Nari, se se iteileng Philippines ka Diphalane 12, 2013 mme sa bolaya batho ba ka nna 13.
Setlhopha se se Laolang sa Basupi ba ga Jehofa se duelela ditshenyegelo tsa tiro ya namolo ka meneelo e e ntsheditsweng tiro ya bone ya lefatshe lotlhe. Gape Setlhopha se se Laolang se sekaseka maemo go bona fa go tlhokegang baithaopi ba ba nang le bokgoni gone e bile se buisana le diofisi tse dingwe tsa makala mo lefatsheng lotlhe gore di romele batho ba ba nang le bokgoni go thusa mo tirong ya namolo ba dirisana le balaodi ba mo lefelong leo le mekgatlho e mengwe ya namolo.
Dean Jacek, mmueledi wa Basupi ba ga Jehofa kwa Philippines o bega jaana: “Ruri re hutsafaditswe ke tatlhegelo e kana kana e e bakilweng ke dikotsi tseno tsa bosheng tsa masetlapelo. Ba ba amilweng ke masetlapelo ano ba tlhoka kgomotso ya mmatota. Re tla nna re dira sotlhe se re ka se kgonang go thusa ditsala tsa rona le baagelani ba rona ka dilo tse ba di tlhokang le ka dilo tsa semoya.”
Media Contact(s):
International: J. R. Brown, Office of Public Information, tel. +1 718 560 5000
Philippines: Dean Jacek, tel. +63 2 411 6090


text:
Baakanya dikgolaganyo tsa didirisiwa tsa modumo tsa Bluetooth le dibontshi tse di senang mogala
Sediriswa sa modumo sa Bluetooth
Fa e re fa o tobetsa konopo yaGolaganamo lefelotiragatsong o bo o sa bone sediriswa sa gago sa modumo se se nang le Bluetooth, leka seno:
Tlhomamisa gore sediriswa sa gago sa Windows se tshegetsa Bluetooth le gore e tshubilwe.
O tla bona konopo ya Bluetooth mo lefelotiragatsong.
Tlhomamisa gore sediriswa sa modumo se se nang le Bluetooth se tshubilwe e bile se kgona go bonwa. Gore o dira seno jang go a farologana go ya ka didiriswa tse di farologaneng, ka gone tlhola tshedimosetso e e tlileng le sediriswa sa gago kgotsa o ye kwa webosaeteng ya motlhami.
Fa o batla didiriswa tse dingwe tse di nang le Bluetooth ntle le tsa modumo, ya kwa tsebeng ya Diseting tsa Bluetooth. Ya go Diseting, tlhopha Didiriswa, tlhopha Bluetooth tlhopha sediriswa, tlhopha Tlosa sediriswa o bo o leka go gokaganya gape.
Didiriswa tsa Miracast
Fa e re fa o tobetsa konopo yaGolaganamo lefelotiragatsong o bo o sa bone sediriswa sa gago, leka seno:
Tlhomamisa gore sediriswa sa gago sa Windows se tshegetsa Miracast ka go tlhola tshedimosetso e e tlileng le sone kgotsa ka go ya kwa webosaeteng ya motlhami.
Tlhomamisa gore Wi-Fi e tshubilwe.
Tlhomamisa gore sebontshi se o batlang gore go bonale mo go sone se tshegetsa Miracast le gore se tshubilwe. Fa se sa dire, o tla tlhoka segokaganyi sa Miracast (se ka dinako tse dingwe se bidiwang “donkele”) se se polakiwang mo setshwaraganying sa HDMI.


text:
PINA 48
Go Tsamaya le Jehofa ka Metlha
(Mika 6:8)
1. Re tsamaya le Jehofa,
Ka metlha re le boikobo.
Ruri seno ke tshiamelo,
E Jehofa a re fang yone!
Ka ’rato o re laletsa
Go tsamaya le ene.
Ka jalo fa re ineela;
Re nna ’tlhakoreng la ga Jah.
2. Fa bokhutlo bo’atamela,
Satane o ntse a kurutla.
Fa re ntse re bogisiwa,
Seo se ka re tsenya poifo.
Mme re tla sirelediwa;
Fa re nna re’ikanya Jah,
Re mo direle ka metlha.
Re mo rate re sa kgaotse.
3. Jehofa o a re thusa,
Ka moya le ka ’Foko la ’gwe.
Ka ’pokano tsa Bokreste,
Re nonotshiwa mo tumelong.
Fa re tsamaya le Mmopi,
O tla nna a re kaela,
Mme re etse botho jwa ’gwe
Re tsamaye ka boingotlo.
(Bona le Gen. 5:24; 6:9; 1 Dikg. 2:3, 4.)


text:
KGAOLO 8
Bogosi Jwa Modimo ke Eng?
1. Ke thapelo efe e re tlileng go bua ka yone?
BATHO ba le bantsi ba itse Thapelo ya Morena. Ke yone e Jesu a neng a e dirisa go ruta balatedi ba gagwe se ba tshwanetseng go se rapelela. Jesu o ne a rapelela eng? Mme ke eng fa thapelo eo e le botlhokwa thata mo go rona?
2. Ke dilo dife tse tharo tse Jesu a neng a re re di rapelele?
2 Jesu o ne a re: “Ka jalo, lo rapele ka tsela eno: ‘Rraarona yo o kwa magodimong, a leina la gago le itshepisiwe. A bogosi jwa gago bo tle. A thato ya gago e diragale le mo lefatsheng, jaaka kwa legodimong.’” (Bala Mathaio 6:9-13.) Ke eng fa Jesu a ne a re re rapelele dilo tseno tse tharo?—Bona Ntlha e e Kwa Bofelong ya 20.
3. Re tlile go ithuta eng ka Bogosi Jwa Modimo?
3 Re ithutile gore leina la Modimo ke Jehofa. Mme re ithutile gore boikaelelo jwa Modimo ke eng ka batho le ka lefatshe. Jesu o ne a kaya eng fa a ne a re: “A bogosi jwa gago bo tle”? Re tlile go ithuta gore Bogosi Jwa Modimo ke eng, gore bo tla dira eng le kafa bo tla itshepisang leina la Modimo ka gone.
BOGOSI JWA MODIMO KE ENG?
4. Bogosi Jwa Modimo ke eng mme Kgosi ya jone ke mang?
4 Jehofa o ne a tlhoma puso kwa legodimong mme a tlhopha Jesu gore e nne Kgosi ya yone. Baebele e bitsa puso eo e re ke Bogosi Jwa Modimo. Jesu ke “Kgosi ya ba ba busang e le dikgosi le Morena wa ba ba busang e le barena.” (1 Timotheo 6:15) Jesu o kgona go dira dilo tse go se nang mmusi ope yo o ka di dirang e bile maatla a gagwe a feta a babusi botlhe ba lefatshe ba kopantswe.
5. Bogosi Jwa Modimo bo busa bo le kwa kae? Bo tla busa eng?
5 Malatsi a le 40 fa Jesu a sena go tsosiwa, o ne a boela kwa legodimong. Fa nako e ntse e ya, Jehofa o ne a mo dira Kgosi ya Bogosi joo. (Ditiro 2:33) Puso ya Modimo e tla busa lefatshe go tswa kwa legodimong. (Tshenolo 11:15) Ke ka moo Baebele e bitsang Bogosi Jwa Modimo e re ke bogosi “jwa selegodimo.”—2 Timotheo 4:18.
6, 7. Jesu o farologane jang le dikgosi tse dingwe?
6 Baebele ya re Jesu ke Kgosi e kgolo go di feta tsotlhe ka gonne ke “ene a le esi yo o nang le bosasweng.” (1 Timotheo 6:16) Dikgosi tsotlhe di feleletsa di sule mme Jesu ene ga a kitla a swa. Dilo tse di molemo tse Jesu a tla re direlang tsone di tla nnela ruri.
7 Baebele e ne ya porofeta gore Jesu o tla nna Kgosi e e sa tlhaoleng batho e bile e le kutlwelobotlhoko. Ya re: “Moya wa ga Jehofa o tla nna mo go ene, moya wa botlhale le wa go tlhaloganya, moya wa kgakololo le wa thata, moya wa kitso le wa go boifa Jehofa; mme o tla ipelela go boifa Jehofa. Mme ga a kitla a atlhola go ya ka sepe fela se a se bonang ka matlho, le fa e le go kgalemela go ya fela ka se a se utlwileng ka ditsebe. O tla atlhola batho ba maemo a a kwa tlase ka tshiamo.” (Isaia 11:2-4) A o ka rata go busiwa ke kgosi e e ntseng jalo?
8. Re itse jang gore Jesu ga a tle go busa a le nosi?
8 Go na le batho ba Modimo a ileng a ba tlhopha gore ba ye go busa le Jesu kwa legodimong. Ka sekai, moaposetoloi Paulo o ne a raya Timotheo a re: “Fa re tswelela re itshoka, gape re tla busa mmogo jaaka dikgosi.” (2 Timotheo 2:12) Ke batho ba le kae ba ba tla busang le Jesu?
9. Jesu o tla busa le batho ba le kae? Modimo o simolotse leng go ba tlhopha?
9 Mo Kgaolo 7, re ithutile gore Johane o ne a bona Jesu e le Kgosi kwa legodimong a na le dikgosi tse dingwe di le 144 000. Batho bano ba ba 144 000 ke bomang? Johane a re “ba kwadilwe leina la [ga Jesu] le leina la ga Rraagwe mo diphatleng tsa bone.” Gape a re: “Bano ke bone ba ba nnang ba sala Kwana [e leng Jesu] morago go sa kgathalesege gore o ya kae. Bano ba ne ba rekwa mo bathong.” (Bala Tshenolo 14:1, 4.) Bakeresete bano ba ba 144 000 ba Modimo a ba tlhophileng go “busa lefatshe e le dikgosi,” ba a ikanyega. Fa ba swa, ba tsosiwa go ya go tshela kwa legodimong. (Tshenolo 5:10) Jehofa o ne a simolola go tlhopha Bakeresete ba ba 144 000 go tloga fa e sa le ka nako ya baaposetoloi.
10. Puso ya ga Jesu le ba ba 144 000 e bontsha jang gore Jehofa o a re rata?
10 Jehofa o re kgathalela thata jaana mo a ileng a rulaganya gore go nne le batho ba ba tla yang go busa le Jesu. Jesu o tla re busa sentle ka gonne o a re tlhaloganya. Le ene o kile a boga fa a ne a le mo lefatsheng. Paulo a re Jesu o tlhaloganya kafa re ikutlwang ka teng e bile “ga se yo o ka se kang a re utlwela botlhoko ka makoa a rona, mme ke yo o lekilweng ka ditsela tsotlhe jaaka rona.” (Bahebera 4:15; 5:8) Bakeresete ba ba 144 000 le bone ba kile ba lebana le mathata a re lebanang le one. Re ka tlhomamisega gore Jesu mmogo le ba ba 144 000 ba tla tlhaloganya kafa re ikutlwang ka teng le mathata a re tshwanelwang ke go lebana le one.
BOGOSI JWA MODIMO BO TLA DIRA ENG?
11. Ke eng fa Jesu a ne a ruta balatedi ba gagwe go rapelela gore thato ya Modimo e dirwe kwa legodimong?
11 Jesu o ne a ruta balatedi ba gagwe gore ba rapelele gore thato ya Modimo e dirwe kwa legodimong. Ka ntlha yang? Re ithutile mo Kgaolo 3 gore Satane Diabolo o ne a tsuologela Jehofa. Jehofa o ne a letla gore ene le baengele ba ba bosula kgotsa madimona ba nne lobakanyana kwa legodimong. Ka jalo, ga se botlhe kwa legodimong ba ba neng ba dira thato ya Modimo. O tla ithuta mo gontsi ka Satane le madimona mo Kgaolo 10.
12. Tshenolo 12:10 e bua ka ditiragalo dife tse pedi tsa botlhokwa?
12 Baebele ya re fa Jesu a sena go nna Kgosi ya Bogosi Jwa Modimo, o tla lwantsha Satane. (Bala Tshenolo 12:7-10.) Temana 10 e tlhalosa ditiragalo tse pedi tsa botlhokwa. Jesu o simolola go busa e le Kgosi ya Bogosi Jwa Modimo mme Satane o latlhelwa mo lefatsheng. Re tla ithuta mo dikgaolong tse di latelang ka ditiragalo tseno mme re tla lemoga gore di setse di diragetse.
13. Go ne ga direga eng kwa legodimong fa Satane a sena go latlhelwa mo lefatsheng?
13 Baebele e umaka boitumelo jo bo neng jwa nna gone fa Satane le madimona a gagwe ba sena go latlhelwa mo lefatsheng. Ya re: “Itumeleng, lona magodimo le lona ba lo agileng mo go one!” (Tshenolo 12:12) Gone jaanong go rena kagiso le kutlwano kwa legodimong ka gonne mongwe le mongwe o dira thato ya Modimo.
14. Maemo a lefatshe a ntse jang fa e sa le Satane a latlhelwa mo go lone?
14 Maemo a a mo lefatsheng ga a tshwane le a kwa legodimong. Batho ba diragalelwa ke dilo tse di bosula “ka gonne Diabolo o fologetse [mo lefatsheng], a le bogale jo bogolo, ka a itse gore o na le lobaka lo lokhutshwane lwa nako.” (Tshenolo 12:12) Satane o tuka malakabe. O ntshitswe kwa legodimong e bile o a itse gore mo nakong e e sa fediseng pelo o tlile go senngwa. O dira se a ka se kgonang go baka tlhakatlhakano mo lefatsheng.
15. Modimo o ikaeletse go dira eng ka lefatshe?
15 Modimo ga a ise a fetole se a ikaeletseng go se dira ka lefatshe. O sa ntse a batla gore batho ba ba se nang boleo ba tshele mo go lone ka bosakhutleng. (Pesalema 37:29) Bogosi Jwa Modimo bo tla dira seno jang?
16, 17. Daniele 2:44 ya reng ka Bogosi Jwa Modimo?
16 Baebele e ne ya porofeta jaana mo go Daniele 2:44: “Mme mo metlheng ya dikgosi tseo Modimo wa legodimo o tla tlhoma bogosi jo bo se kitlang bo senngwa le ka motlha. Mme bogosi joo ga bo kitla bo fetisediwa mo bathong bape ba bangwe. Bo tla thubaganya bo fedisa magosi ano otlhe, mme bo tla ema ka bosakhutleng.” Boporofeti jono bo re ruta eng ka Bogosi Jwa Modimo?
17 Sa ntlha, bo re ruta gore Bogosi Jwa Modimo bo tla simolola go busa “mo metlheng ya dikgosi tseo.” Seno se raya gore go tla bo go sa ntse go na le dipuso tse dingwe mo lefatsheng fa Bogosi joo bo simolola go busa. Sa bobedi, boporofeti joo bo re ruta gore Bogosi Jwa Modimo bo tla busa ka bosakhutleng mme ga go kitla go nna le puso e nngwe e e busang. Sa boraro, go tla runya ntwa magareng ga Bogosi Jwa Modimo le dipuso tsa lefatshe leno. Bogosi Jwa Modimo bo tla fenya mme e tla nna jone fela bo busang lefatshe lotlhe. Mme batho ba tla busiwa ke puso e e di gaisang tsotlhe.
18. Ntwa ya makgaolakgang magareng ga Bogosi Jwa Modimo le dipuso tsa lefatshe e bidiwa eng?
18 Bogosi Jwa Modimo bo tla fitlhelela seno jang? Pele ga ntwa ya makgaolakgang e e bidiwang Haramagedona, madimona a tla tsietsa ‘dikgosi tsa lefatshe lotlhe le le nang le banni, go ya go di phuthela kwa ntweng ya letsatsi le legolo la Modimo Mothatayotlhe.’ Dipuso tsa lefatshe di tla lwantsha Bogosi Jwa Modimo.—Tshenolo 16:14, 16; bona Ntlha e e Kwa Bofelong ya 10.
19, 20. Ke eng fa go tlhokega gore Bogosi Jwa Modimo e nne jone bo busang lefatshe?
19 Ke eng fa Bogosi Jwa Modimo bo tshwanelwa ke go busa lefatshe? Go na le mabaka a le mararo. La ntlha, re baleofi, re a lwala e bile re a swa. Mme Baebele ya re fa Bogosi Jwa Modimo bo busa, ga re kitla re swa. Tota e bile Johane 3:16 ya re: “Modimo o ratile lefatshe mo go kalo mo a bileng a ntsha Morwawe yo o tsetsweng a le esi, gore mongwe le mongwe yo o dumelang mo go ene a se ka a senngwa mme a nne le botshelo jo bo sa khutleng.”
20 Lebaka la bobedi ke ka gonne re tshela le batho ba ba bosula. Batho ba le bantsi ba bua maaka, ba a tsietsa e bile ga ba na boitshwaro jo bontle. Ga re kgone go dira sepe ka bone, mme Modimo ene o tla dira sengwe. Batho ba ba dirang dilo tse di bosula ba tla senngwa ka nako ya ntwa ya Haramagedona. (Bala Pesalema 37:10.) Lebaka la boraro la go bo re tlhoka Bogosi Jwa Modimo ke ka gonne dipuso tsa batho di paletswe, di setlhogo e bile di tletse ka maferefere. Ga di kgothaletse batho go ikobela Modimo. Baebele ya re ‘motho o laola motho yo mongwe go mo utlwisa botlhoko.’—Moreri 8:9.
21. Bogosi bo tla tlhomamisa jang gore thato ya Modimo e a dirwa mo lefatsheng?
21 Morago ga Haramagedona, Bogosi Jwa Modimo bo tla tlhomamisa gore thato ya Modimo e a dirwa mo lefatsheng. Ka sekai, bo tla fedisa Satane le madimona a gagwe. (Tshenolo 20:1-3) Batho ga ba kitla ba lwala le go swa. Thekololo e tla dira gore batho ba ba reetsang Modimo ba tshelele ruri mo Paradaiseng. (Tshenolo 22:1-3) Bogosi joo bo tla itshepisa leina la Modimo. Seo se kaya eng? Se kaya gore fa Bogosi bo busa lefatshe, batho botlhe ba tla ikobela Jehofa.—Bona Ntlha e e Kwa Bofelong ya 21.
JESU O NNILE KGOSI LENG?
22. Re itse jang gore Jesu ga a ka a nna Kgosi ka nako ya fa a ne a le mo lefatsheng kgotsa ka bonako fela fa a sena go tsosiwa?
22 Jesu o ne a ruta balatedi ba gagwe gore ba rapele ba re: “A bogosi jwa gago bo tle.” Ka jalo, go ne go bonala sentle gore puso ya Modimo e tla tla mo isagweng. Sa ntlha, Jehofa o ne a tla tlhoma puso ya gagwe a bo a dira Jesu Kgosi ya yone. A Jesu o ne a nna Kgosi ka bonako fela fa a fitlha kwa legodimong? Nnyaa, o ne a tshwanelwa ke go leta. Nako nngwe fa Jesu a sena go tsosiwa, Petere le Paulo ba ne ba nopola Pesalema 110:1 ba re e bua ka Jesu. Mo go yone, Jehofa o raya Jesu a re: “Nna kafa seatleng sa me sa moja, go fitlha ke baya baba ba gago gore e nne sebeo sa dinao tsa gago.” (Ditiro 2:32-35; Bahebera 10:12, 13) Jesu o ne a tshwanelwa ke go leta nako e e kana kang?
Bogosi Jwa Modimo bo tla tlhomamisa gore thato ya Modimo e a dirwa mo lefatsheng
23. (a) Jesu o simolotse leng go busa e le Kgosi ya puso ya Modimo? (b) Re tla ithuta eng mo kgaolong e e latelang?
23 Pele ga 1914, setlhopha sa baithuti ba Baebele se ne se dumela gore ngwaga oo o botlhokwa thata mo go diragadiweng ga boporofeti jwa Baebele. Ditiragalo tse di simolotseng ka ngwaga oo di bontsha gore ba ne ba bua nnete. Jesu o simolotse go busa ka ngwaga wa 1914. (Pesalema 110:2) Moragonyana Satane o ne a latlhelwa mo lefatsheng mme gone jaanong “o na le lobaka lo lokhutshwane lwa nako.” (Tshenolo 12:12) Kgaolo e e latelang e tla re thusa go bona bosupi jwa gore re tshela mo lobakeng loo lwa nako. Gape re tla ithuta gore mo nakong e e sa fediseng pelo, Bogosi Jwa Modimo bo tla tlhomamisa gore thato ya Modimo e a dirwa mo lefatsheng.—Bona Ntlha e e Kwa Bofelong ya 22.


text:
KGAOLO 6
Re ya Kae fa re Swa?
1-3. Ke dipotso dife tse batho ba ipotsang tsone ka loso, mme madumedi a di araba jang?
BAEBELE ya re letsatsi lengwe “loso lo tla bo lo seyo.” (Tshenolo 21:4) Mo Kgaolo 5, re ithutile gore thekololo e dira gore re kgone go tshelela ruri, le fa go ntse jalo, batho ba sa ntse ba swa. (Moreri 9:5) Ka jalo, nngwe ya dipotso tse re ipotsang tsone ke go re: Go direga eng ka rona fa re swa?
2 Karabo ya potso eno e botlhokwa thata fa re tlhokafaletswe ke mongwe yo re mo ratang. Re ka nna ra ipotsa go re: ‘O ile kae? A o a re bona? A o kgona go re thusa? A re tla tsamaya re mmona gape?’
3 Madumedi a le mantsi a araba dipotso tseno ka ditsela tse di farologaneng. Madumedi a mangwe a re fa o dira dilo tse di siameng o ya legodimong mme fa o dira dilo tse di bosula o ya go sha kwa diheleng. A mangwe a re fa o swa, o fetoga moya o bo o ya go tshela le ba masika ba ba setseng ba tlhokafetse. Gape a mangwe a re fa o swa o bo o atlholwa, o tsholwa gape o le motho o sele kgotsa phologolo.
4. Ke eng se madumedi a le mantsi a dumalanang ka sone?
4 Go bonala madumedi a ruta dilo tse di sa tshwaneng. Mme go na le sengwe se a dumalanang ka sone. A ruta gore fa motho a swa, go na le sengwe mo go ene se se tswelelang se tshela. A seo se boammaaruri?
RE YA KAE FA RE SWA?
5, 6. Go direga eng ka rona fa re swa?
5 Jehofa o a itse gore go direga eng ka rona fa re swa e bile o re bolelela gore fa motho a swa botshelo jwa gagwe bo a khutla. Botshelo ga bo tshwane le loso. Ka jalo, fa motho a swa, maikutlo le dikakanyo tsa gagwe ga di fetele golo gongwe. * Fa motho a tlhokafetse, ga a bone, ga a utlwe e bile ga a kgone go akanya.
6 Kgosi Solomone o ne a re “baswi bone, ga ba itse sepe gotlhelele.” Baswi ga ba kgone go re rata kgotsa go re tlhoa ka gonne “ga go na tiro le fa e le go loga maano le fa e le kitso le fa e le botlhale kwa Sheole [kgotsa kwa lebitleng].” (Bala Moreri 9:5, 6, 10.) Mme Baebele mo go Pesalema 146:4 ya re fa motho a tlhokafala “dikakanyo” tsa gagwe di a swa.
SE JESU A NENG A SE BUA KA LOSO
7. Jesu o ne a tshwantsha loso le eng?
7 Fa tsala ya ga Jesu e bong Lasaro e ne e tlhokafetse, Jesu o ne a raya barutwa ba gagwe a re: “Lasaro tsala ya rona o ile go ikhutsa [kgotsa o robetse].” Jesu o ne a sa bue ka go ikhutsa ga mmatota ke ka moo a neng a feleletsa a re: “Lasaro o sule.” (Johane 11:11-14) Jesu o ne a tshwantsha loso le boroko. Ga a ka a re Lasaro o kwa legodimong kgotsa gore o na le mongwe wa losika yo o setseng a tlhokafetse. Gape ga a ka a re Lasaro o kwa diheleng kgotsa gore o fetogile motho kgotsa phologolo nngwe. Go ne go ntse jaaka e kete Lasaro o robetse boroko jo bo tseneletseng. Go na le ditemana tse dingwe tse di tshwantshang loso le boroko. Baebele ya re fa Setefane a ne a bolawa, o ne “a robala mo losong.” (Ditiro 7:60) Gape moaposetoloi Paulo o ne a re Bakeresete bangwe ba ne ba “robetse mo losong.”—1 Bakorintha 15:6.
8. Re itse jang gore Modimo o ne a sa batle gore batho ba swe?
8 A fa Modimo a ne a bopa Adame le Efa, o ne a itse gore ba tla swa? Nnyaa! Jehofa o ne a batla gore ba itumelele botshelo ba sa swe. O ba bopile ba na le keletso ya go tshelela ruri. (Moreri 3:11) Fela jaaka batsadi ba sa rate go bona bana ba bone ba tsofala le go swa, Jehofa le ene o ikutlwa fela jalo ka rona. Mme fa e le gore Modimo o ne a batla gore re tshelele ruri, ke eng fa re swa?
KE ENG FA RE SWA?
9. Ke eng fa go ne go se thata gore Adame le Efa ba ikobele taelo ya ga Jehofa?
9 Kwa tshimong ya Edene, Jehofa o ne a raya Adame a re: “O ka nna wa ja mo setlhareng sengwe le sengwe sa tshingwana gore o bo o kgotsofale. Mme fa e le setlhare sa kitso ya molemo le bosula sone o se ka wa ja mo go sone, gonne ka letsatsi le o jang mo go sone ruri o tla swa.” (Genesise 2:9, 16, 17) Go ne go se thata gore ba ikobele taelo eo e bile Jehofa o ne a na le tshwanelo ya go bolelela Adame le Efa gore ke eng se siameng le gore ke eng se se sa siamang. Fa ba ka bo ba ile ba ikobela taelo eo, ba ne ba tla bo ba bontsha gore ba tlotla Jehofa e bile ba lebogela sengwe le sengwe se a ba neileng sone.
10, 11. (a) Satane o ne a tsietsa Adame le Efa jang? (b) Ke eng fa Adame le Efa ba ne ba se na seipato?
10 Ka maswabi, Adame le Efa ba ne ba tlhopha go tlola taelo ya ga Jehofa. Satane o ne a raya Efa a re: “A tota go ntse jalo gore Modimo o rile lo se ka lwa ja mo setlhareng sengwe le sengwe sa tshingwana?” Mme Efa o ne a re: “Re ka ja leungo la ditlhare tsa tshingwana. Mme fa e le go ja leungo la setlhare se se fa gare ga tshingwana, Modimo o rile, ‘Lo se ka lwa ja mo go sone, nnyaa, lo se ka lwa se ama gore lo se ka lwa swa.’”—Genesise 3:1-3.
11 Go tswa foo Satane o ne a re: “Ruri ga lo kitla lo swa. Gonne Modimo o a itse gore mo go lone letsatsi le lo jang mo go sone ka lone ruri matlho a lona a tla bulega mme lo tla tshwana le Modimo, lo itse molemo le bosula.” (Genesise 3:4-6) Satane o ne a dira gore Efa a akanye gore a ka kgona go itirela tshwetso ya gore ke eng se se siameng le se se sa siamang. Mme o ne a mmolelela maaka ka se se tla diregang fa a tlola taelo ya Modimo. Satane o ne a raya Efa a re ga a kitla a swa, ka jalo, Efa o ne a ja leungo leo mme morago a le naya monna wa gagwe. Adame le Efa ba ne ba itse gore Jehofa o ba boleletse gore ba se ka ba ja leungo leo. Ba ne ba tlola taelo e e tlhamaletseng e bile e se thata. Se ba neng ba se dira se ne se bontsha gore ba nyatsa Modimo. Ba ne ba se na seipato!
12. Ke eng fa go swabisa thata go bo Adame le Efa ba ile ba tlola taelo ya ga Jehofa?
12 Go swabisa tota go bo batsadi ba rona ba ntlha e bong Adame le Efa ba bo ba ile ba nyatsa Mmopi wa bone jaana. O ne o tla ikutlwa jang fa e re o godisitse ngwana a bo a go tlhanogela a dira dilo tse o sa di mo rutang? A o ne o se kitla o phatloga pelo?
13. Jehofa o ne a kaya eng fa a ne a re “o tla boela mo loroleng”?
13 Go tlhoka kutlo ga ga Adame le Efa go ile ga dira gore ba latlhegelwe ke tshono ya go tshelela ruri. Jehofa o ne a raya Adame a re: “Gonne o lorole mme o tla boela mo loroleng.” (Bala Genesise 3:19.) Seo se ne se raya gore Adame o tla nna lorole gape jaaka e kete ga a ise a ko a bopiwe. (Genesise 2:7) Fa Adame a sena go leofa o ne a swa mme a se ka a tlhola a nna teng.
14. Ke eng fa re swa?
14 Fa Adame le Efa ba ka bo ba ile ba ikobela Modimo, ba ka bo ba sa ntse ba tshela le gompieno. Mme e re ka ba sa mo ikobela, ba ne ba leofa mme ba feleletsa ba sule. Boleo bo tshwana le bolwetse jo bo maswe jo re bo tshetsweng ke batsadi ba rona ba ntlha. Re swa ka ntlha ya gore rotlhe re tsholwa re na le boleo. (Baroma 5:12) Mme seo ga se se Modimo a se ikaeletseng ka batho. Modimo ga a ise a ko a eletse go bona batho ba swa, tota e bile Baebele ya re loso ke “mmaba.”—1 Bakorintha 15:26.
BOAMMAARURI BO A RE GOLOLA
15. Go itse boammaaruri ka loso go re golola jang?
15 Go itse boammaaruri ka loso go re golola mo dithutong tse dintsi tsa maaka. Baebele e ruta gore baswi ga ba utlwe botlhoko e bile ga ba hutsafale. Ga re kgone go bua le bone mme le bone ga ba kgone go bua le rona. Ga re kgone go thusa baswi mme le bone ga ba kgone go re thusa. Ga re a tshwanela go ba boifa ka gonne ga ba ka ke ba re gobatsa. Mme dikereke di le dintsi di ruta gore baswi ba tshela golo gongwe e bile re ka ba thusa fa re duela baruti kgotsa batho bangwe ba go tweng ba kgona go bua le baswi. Fa re itse boammaaruri ka loso, ga go na ope yo o ka re tsietsang ka maaka ao.
16. Madumedi a le mantsi a ruta maaka afe ka baswi?
16 Satane o dirisa madumedi go re aketsa mme o dira gore re akanye gore baswi ba sa ntse ba tshela. Ka sekai, madumedi mangwe a ruta gore fa re swa go na le karolo nngwe ya rona e e tswelelang e tshela golo gongwe. A bodumedi jwa gago le jone bo go ruta jalo kgotsa a bo go ruta se Baebele e se buang ka baswi? Satane o dirisa maaka go kgaoganya batho le Jehofa.
17. Ke eng fa kgang ya gore batho ba tlile go shela ruri mo diheleng e tlhapatsa Jehofa?
17 Se dikereke di se rutang se a tshosa. Ka sekai, tse dingwe di ruta gore batho ba ba bosula ba tlile go shela ruri mo diheleng. Maaka ao a tlhapatsa Jehofa. Ga a ka ke a letlelela batho gore ba boge jalo! (Bala 1 Johane 4:8.) O ne o ka ikutlwa jang ka motsadi yo o otlhayang ngwana wa gagwe ka go tsenya diatla tsa gagwe mo molelong? O ne o tla akanya gore ke motho yo o setlhogo tota. O ne o ka se batle go utlwa sepe ka ene. Mme Satane o batla re ikutlwa jalo ka Jehofa!
18. Ke eng fa re sa tshwanela go tshaba baswi?
18 Dikereke dingwe di ruta gore fa batho ba swa, ba fetoga meya. Dikereke tseo di ruta gore re tlotle meya eo kgotsa re e tshabe ka gonne e ka nna ditsala tse ditona tsa rona kgotsa ya nna baba ba ba setlhogo. Batho ba le bantsi ba dumela maaka ao. Ba tshaba baswi e bile ba a ba obamela go na le go obamela Jehofa. Gopola gore baswi ga ba na maikutlo, gape ga ba kgone go lemoga sepe, ka jalo ga re a tshwanela go ba tshaba. Jehofa ke ene a re bopileng. Ke Modimo wa boammaaruri ka jalo, re tshwanetse go obamela ene fela.—Tshenolo 4:11.
19. Go itse boammaaruri ka loso go re thusa jang?
19 Fa re itse boammaaruri ka loso, ga go na bodumedi bope jo bo ka re tsietsang. Boammaaruri jono bo re thusa go tlhaloganya bokamoso jo bo molemo jo Jehofa a re solofetsang jone.
20. Re tla ithuta ka eng mo kgaolong e e latelang?
20 Bogologolo motlhanka wa Modimo e bong Jobe o ne a botsa a re: “Fa monna yo o nonofileng a swa a o ka tshela gape?” (Jobe 14:14) A ruri go a kgonega gore motho yo o suleng a tshele gape? Se Modimo a re bolelelang sone mo Baebeleng se itumedisa fela thata. Re tla ithuta ka sone mo kgaolong e e latelang.
^ ser. 5 Batho bangwe ba dumela gore fa motho a tlhokafala, moya wa gagwe ga o swe. Go bona tshedimosetso e e oketsegileng, bala Ntlha e e Kwa Bofelong ya 17 le 18.


text:
KGAOLO 5
Thekololo—Mpho e e Molemo e e Tswang Kwa Modimong
1, 2. (a) Ke eng se se dirang gore mpho e nne botlhokwa mo go wena? (b) Ke mpho efe e e di gaisang tsotlhe e Modimo a re neileng yone mme ke eng fa e le botlhokwa?
KE MPHO efe e e di gaisang tsotlhe e o kileng wa e newa? Mpho ga e tlhoke go ja madi a mantsi gore o e itumelele. Fa e go itumedisa e bile e le sengwe se o se tlhokang, o tshwanetse go e tseela kwa godimo.
2 Mo dimphong tsotlhe tse Modimo a re neileng tsone, go na le e le nngwe fela e e di gaisang tsotlhe. Mo kgaolong eno, re tla ithuta gore Jehofa o ne a romela Morwawe e bong Jesu Keresete gore re kgone go tshela ka bosakhutleng. (Bala Mathaio 20:28.) Jehofa o ile a re bontsha gore o re rata fela thata fa a ne a romela Jesu gore a tle mo lefatsheng go nna thekololo.
THEKOLOLO KE ENG?
3. Ke eng fa batho ba swa?
3 Thekololo ke tsela e Jehofa a gololang batho ka yone mo boleong le mo losong. (Baefeso 1:7) Gore re kgone go tlhaloganya lebaka la go bo re tlhoka thekololo, re tshwanetse go itse se se ileng sa direga dingwaga di le dintsi tse di fetileng kwa tshimong ya Edene. Batsadi ba rona ba ntlha e bong Adame le Efa, ba ile ba leofa mme ba swa. Le rona re a swa ka gonne ba fetiseditse boleo jwa bone mo go rona.—Bona Ntlha e e Kwa Bofelong ya 9.
4. Adame e ne e le mang, mme ke eng se a neng a na le sone?
4 Fa Jehofa a ne a bopa Adame, O ne a mo naya sengwe se se tlhwatlhwakgolo thata. O ne a mmopa a se na boleo. Adame o ne a se kitla a lwala, a tsofala le go swa. Jehofa e ne e le rraagwe ka gonne e le ene a mmopileng. (Luke 3:38) Gangwe le gape Jehofa o ne a bua le Adame. O ne a mo tlhalosetsa se a se lebeletseng mo go ene le go mo naya tiro e e itumedisang thata.—Genesise 1:28-30; 2:16, 17.
5. Baebele e kaya eng fa e re Adame o ne a bopilwe mo “setshwanong sa Modimo”?
5 Adame o ne a bopilwe “mo setshwanong sa [Modimo].” (Genesise 1:27) Jehofa o ne a dira gore a tshwane le ene ka lorato, botlhale, tshiamiso le maatla. O ne a mo naya tshwanelo ya go itlhophela. Adame e ne e se roboto. Modimo o ne a mo neile tshwanelo ya go itlhophela go dira se se siameng kgotsa se se sa siamang. Fa a ka bo a tlhophile go utlwa Modimo, a ka bo a ile a tshelela ruri mo Paradaiseng.
6. Adame o ne a latlhegelwa ke eng fa a ne a tlola taelo ya Modimo? Seno se re ama jang?
6 Fa Adame a ne a tlola taelo ya Modimo mme a atlholelwa loso, o ne a latlhegelwa ke sengwe se se tlhwatlhwakgolo fela thata—botsala jo bo kgethegileng jo a neng a na le jone le Jehofa, botshelo jo bo se nang matshwenyego mmogo le legae la Paradaise. (Genesise 3:17-19) Adame le Efa ba ile ba dira tshwetso ya go tlola taelo ya Modimo, ka jalo, ba ile ba latlhegelwa ke sengwe le sengwe. “Boleo bo ne jwa tsena mo lefatsheng ka motho a le mongwe [Adame] le loso ka boleo, loso lo ne lwa anamela kwa bathong botlhe ka gonne ba leofile botlhe.” (Baroma 5:12) Fa Adame a ne a leofa, o ne a re ‘rekisa’ mme ra nna makgoba a boleo le loso. (Baroma 7:14) A go na le mongwe yo o tla re gololang? Ee o teng.
7, 8. Thekololo ke eng?
7 Thekololo ke eng? E akaretsa dilo tse pedi. Sa ntlha, thekololo ke tlhwatlhwa e e duelwang go golola mongwe kgotsa go rekolola sengwe. Sa bobedi, ke madi a a duelelang sengwe.
8 Ga go na motho ope yo o neng a ka duelela ditshenyegelo tse di seng kana ka sepe tse Adame a di bakileng fa a ne a leofa mme a dira gore re swe. Mme Jehofa o ne a dira thulaganyo ya go re golola mo boleong le mo losong. A re ithute kafa thekololo e dirang ka gone le kafa e ka re thusang ka gone.
KAFA JEHOFA A ILENG A NTSHA THEKOLOLO KA TENG
9. Thekololo e ne e tshwanetse go duelwa jang?
9 Ga go ope wa rona yo o neng a ka rekolola botshelo jo bo se nang boleo jo Adame a bo latlhileng. Ka ntlha yang? Ka gonne rotlhe re baleofi. (Pesalema 49:7, 8) Go ne go tlhokega botshelo jwa motho yo o se nang boleo go golola jo Adame a bo latlhileng. Ke ka lebaka leo e bidiwang “thekololo e e lekanang.” (1 Timotheo 2:6) Thekololo e ne e tshwanetse go lekana le boleng jwa botshelo jo Adame a bo latlhileng.
10. Jehofa o ne a ntsha thekololo jang?
10 Jehofa o ne a ntsha thekololo jang? Ka go romela Morwawe yo a mo ratang thata. Morwa yono, e bong Jesu, e ne e le sebopiwa sa gagwe sa ntlhantlha. (1 Johane 4:9, 10) Jesu o ne a ikemiseditse go kgaogana le Rraagwe le go tlogela legae la gagwe kwa legodimong. (Bafilipi 2:7) Jehofa o ne a ntsha botshelo jwa ga Jesu kwa legodimong a bo tlisa mo lefatsheng mme Jesu a tsholwa e le motho yo o se nang boleo.—Luke 1:35.
11. A motho a le mongwe o ne a ka kgona go golola batho botlhe mo losong? Tlhalosa.
11 Motho wa ntlha e bong Adame o ne a fetisetsa boleo mo bathong botlhe. A go ne go na le motho yo mongwe yo o neng a ka rekolola bana botlhe ba ga Adame mo losong? Ee. (Bala Baroma 5:19.) Jesu yo o neng a se na boleo o ne a ntsha botshelo jwa gagwe gore e nne thekololo. (1 Bakorintha 15:45) Botshelo jwa gagwe bo ne bo ka dirisiwa go tlosa loso mo baneng botlhe ba ga Adame.—1 Bakorintha 15:21, 22.
12. Ke eng fa Jesu a ne a tshwanelwa ke go boga botlhoko jaana?
12 Baebele e tlhalosa kafa Jesu a neng a boga ka gone pele a swa. O ne a itewa, a kokotelwa mo koteng mme a tlogelwa gore a swe loso lo lo botlhoko. (Johane 19:1, 16-18, 30) Ke eng fa Jesu a ne a tshwanelwa ke go boga botlhoko jaana? Ka gonne Satane o ne a re ga go na motho ope yo o ka ikanyegang mo Modimong fa a lekwa. Jesu o ne a bontsha gore motho yo o se nang boleo o kgona go nna a ikanyega mo Modimong le fa a ka boga mo go feteletseng. Akanya fela kafa Jehofa a neng a le motlotlo ka gone ka Jesu!—Diane 27:11; bona Ntlha e e Kwa Bofelong ya 15.
13. Thekololo e ne ya duelwa jang?
13 Thekololo e ne ya duelwa jang? Jesu o ne a naya Rraagwe boleng jwa botshelo jwa gagwe. Go ya ka khalendara ya Bajuda, ka kgwedi ya Nisane 14 ka ngwaga wa 33, Jehofa o ne a letla baba ba gagwe gore ba bolaye Jesu. (Bahebera 10:10) Malatsi a le mararo morago ga moo, Jehofa o ne a mo tsosa e le moengele. Moragonyana fa Jesu a boela kwa go Rraagwe kwa legodimong, o ne a mo naya boleng jwa botshelo jwa gagwe e le thekololo. (Bahebera 9:24) E re ka jaanong thekololo e duetswe, re na le tshono ya go gololwa mo boleong le mo losong.—Bala Baroma 3:23, 24.
THEKOLOLO E KA GO THUSA JANG?
14, 15. Ke eng se re tshwanetseng go se dira gore Modimo a re itshwarele?
14 Mpho eo e e tlhwatlhwakgolo e e tswang kwa Modimong, e setse e re thusa. A re boneng gore e re thusa jang gone jaanong le mo isagweng.
15 Modimo o a re itshwarela. Go thata go dira dilo tse di siameng ka dinako tsotlhe. Re dira diphoso mme ka dinako tse dingwe re bua le go dira dilo tse di sa siamang. (Bakolosa 1:13, 14) Re ka dira eng gore re itshwarelwe? Re tshwanetse go ikwatlhaya go tswa pelong ka phoso e re e dirileng mme re ikokobetse le go kopa Jehofa gore a re itshwarele. Go tswa foo, re ka tlhomamisega gore Modimo o tla re itshwarela.—1 Johane 1:8, 9.
16. Ke eng se re tshwanetseng go se dira gore re nne le segakolodi se se siameng?
16 Re nna le segakolodi se se siameng. Fa segakolodi sa rona se re bolelela gore re dirile sengwe se se phoso, re ipona molato re bo re akanya gore ga re kitla re tlhola re dira dilo sentle kgotsa gore ga re batho ba sepe. Mme ga re tlhoke go ineela. Fa re kopa Jehofa gore a re itshwarele, re ka tlhomamisega gore o tla re reetsa a bo a re itshwarela. (Bahebera 9:13, 14) Jehofa o batla gore re bue le ene ka mathata le makoa ape fela a re nang le one. (Bahebera 4:14-16) Fa re dira jalo, re tla gololesega.
17. Ke ditshegofatso dife tse re nnang le tsone ka ntlha ya loso lwa ga Jesu?
17 Re nna le tsholofelo ya gore re tla tshelela ruri. “Dituelo tse boleo bo di duelang ke loso, mme mpho e Modimo a e nayang ke botshelo jo bo sa khutleng ka Keresete Jesu Morena wa rona.” (Baroma 6:23) E re ka Jesu a re swetse, re kgona go tshelela ruri le go itumelela botshelo. (Tshenolo 21:3, 4) Mme re tshwanetse go dira eng gore re amogele ditshegofatso tseo?
A O TLA LETLA THEKOLOLO GORE E GO THUSE?
18. Re itse jang gore Jehofa o a re rata?
18 O ikutlwa jang fa mongwe a go naya mpho e ntle? Thekololo ke mpho e e tlhwatlhwakgolo go gaisa tsotlhe mme re tshwanetse go leboga Jehofa go tswa pelong go bo a re neile yone. Johane 3:16 ya re: “Modimo o ratile lefatshe mo go kalo mo a bileng a ntsha Morwawe yo o tsetsweng a le esi.” Jehofa o re rata thata jaana mo a ileng a re naya Morwawe yo o rategang gore a re swele. Mme re a itse gore Jesu le ene o a re rata ka gonne o ne a ikemiseditse go re swela. (Johane 15:13) Mpho eno ya thekololo e tshwanetse go dira gore o tlhatswege pelo gore Jehofa le Jesu ba go rata fela thata.—Bagalatia 2:20.
19, 20. (a) O ka nna jang tsala ya ga Jehofa? (b) O ka bontsha jang gore o lebogela thekololo ya ga Jesu?
19 E re ka jaanong o ithutile ka lorato lo logolo lwa Modimo, o ka nna tsala ya gagwe jang? Go thata go rata motho yo o sa mo itseng. Johane 17:3 ya re re ka kgona go itse Jehofa. Fa o ntse o ithuta ka ene, o tla mo rata le go feta, o tla batla go dira dilo tse di mo itumedisang e bile o tla nna tsala ya gagwe. Ka jalo, tswelela o ithuta Baebele gore o kgone go mo itse.—1 Johane 5:3.
20 Bontsha gore o lebogela thekololo ya ga Jesu. Baebele ya re “yo o supang tumelo mo go Morwa o na le botshelo jo bo sa khutleng.” (Johane 3:36) Go supa tumelo go kaya eng? Go kaya go dira dilo tse Jesu a re rutileng tsone. (Johane 13:15) Ga go kgonege gore re re re dumela mo go Jesu mme gone re sa bontshe seo ka ditiro. Jakobe 2:26 ya re: “Tumelo kwantle ga ditiro e sule.”
21, 22. (a) Ke eng fa re tshwanetse go nna gone kwa Segopotsong sa ngwaga le ngwaga sa loso lwa ga Keresete? (b) Re tla tlotla ka eng mo Kgaolo 6 le 7?
21 Nna gone mo Segopotsong sa loso lwa ga Keresete. Mo bosigong jo Jesu a bolailweng ka jone, o ne a re laela gore re gopole loso lwa gagwe. Re dira jalo ngwaga le ngwaga ka nako ya “dijo tsa maitseboa tsa Morena.” (1 Bakorintha 11:20; Mathaio 26:26-28) Jesu o batla gore re gopole gore o ile a ntsha botshelo jwa gagwe jo bo se nang boleo go re rekolola. O ne a re: “Nnang lo dire seno e le go nkgopola.” (Bala Luke 22:19.) Fa o nna gone kwa Segopotsong, o bontsha gore o gopola thekololo le lorato lo logolo lo Jehofa le Jesu ba re lo bontshitseng.—Bona Ntlha e e Kwa Bofelong ya 16.
22 Thekololo ke mpho e e kgolo go di gaisa tsotlhe tse re ka di newang. (2 Bakorintha 9:14, 15) Mpho eo e tla thusa le batho ba bantsintsi ba ba setseng ba sule. Kgaolo 6 le 7 di tla tlhalosa gore seo se tla direga jang.


text:
Boikaelelo Jwa ga Jehofa bo Tla Diragadiwa!
“Ke bo buile; mme ke tla bo tlisa. Ke bo bopile e bile ke tla bo diragatsa.”—ISA. 46:11.
1, 2. (a) Jehofa o re senoletse eng? (b) Isaia 46:10, 11 le 55:11 e re tlhomamisetsa gore go tla direga eng?
BAEBELE e simolola ka mafoko ano a a motlhofo mme gone a na le bokao jo bogolo: “Mo tshimologong Modimo o ne a bopa magodimo le lefatshe.” (Gen. 1:1) Ke boammaaruri gore ga re itse go le kalo ka dilo tse dintsi tse Modimo a di bopileng tse di jaaka lefaufau, lesedi le maatlakgogedi, e bile re kgona go bona bontlhabongwe fela jwa lobopo. (Mor. 3:11) Le fa go ntse jalo, Jehofa o re senoletse boikaelelo jwa gagwe ka lefatshe le ka batho. O ne a batla gore lefatshe e nne legae le le siametseng batho ba ba dirilweng mo setshwanong sa gagwe. (Gen. 1:26) Batho bano ba ne ba tla nna bana ba gagwe mme ene o ne a tla nna Rraabone.
2 Kgaolo ya boraro ya Genesise e tlhalosa gore go na le sengwe se se neng sa kgoreletsa boikaelelo jwa ga Jehofa. (Gen. 3:1-7) Le fa go ntse jalo, selo seo se ne se ka kgona go rarabololwa ka gonne ga go na ope yo o ka thibelang boikaelelo jwa ga Jehofa. (Isa. 46:10, 11; 55:11) Ka jalo, re ka tlhomamisega gore boikaelelo jwa ga Jehofa jwa kwa tshimologong bo tla diragadiwa ka nako e a e beileng.
3. (a) Re tshwanetse go itse dithuto dife tsa botlhokwa gore re kgone go tlhaloganya molaetsa wa Baebele? (b) Ke eng fa gone jaanong re tlotla ka dithuto tseno gape? (c) Re tla sekaseka dipotso dife?
3 Ga go pelaelo gore re itse se Baebele e se buang ka boikaelelo jwa Modimo ka lefatshe le batho le se e se buang ka seabe sa ga Jesu Keresete mo go diragadiweng ga boikaelelo jwa Modimo. Ke dithuto tsa botlhokwa e bile go ka direga gore ke tsone tsa ntlha tse re di ithutileng fa re ne re simolola go ithuta Lefoko la Modimo. Ka jalo, re batla go thusa batho ba ba siameng gore le bone ba itse dithuto tseno tsa botlhokwa. Gone jaanong, re mo letsholong la go laletsa batho ba le bantsi gore ba nne gone mo Segopotsong sa loso lwa ga Jesu Keresete. (Luke 22:19, 20) Ba ba tla nnang gone ba tla ithuta go le gontsi ka boikaelelo jwa Modimo. Ka jalo pele Segopotso se tla, go tla bo go le molemo gore re akanye ka dipotso tse re tla di botsang batho ba re ba laletsang le batho ba re ithutang Baebele le bone gore ba kgatlhegele go nna gone kwa tiragalong eno ya botlhokwa. Mo setlhogong seno, re tla sekaseka dipotso tse tharo: Boikaelelo jwa Modimo jwa kwa tshimologong e ne e le eng ka lefatshe le ka batho? Matsapa di a tsere kae? Mme ke eng fa setlhabelo sa thekololo sa ga Jesu se le botlhokwa gore boikaelelo jwa Modimo bo diragadiwe?
BOIKAELELO JWA MMOPI E NE E LE ENG?
4. Popo e bontsha jang kgalalelo ya ga Jehofa?
4 Jehofa ke Mmopi yo o gakgamatsang, sengwe le sengwe se a se dirileng ke sa maemo a a kwa godimo. (Gen. 1:31; Jer. 10:12) Dilo tse dintle le tse di rulaganeng sentle tse Jehofa a di bopileng di re ruta eng? Fa re leba popo re kgatlhiwa ke tsela e dilo tse dikgolo le tse dinnye tse Jehofa a di bopileng di dirang tiro ya botlhokwa ka gone. Re kgatlhiwa ke disele tse di raraaneng tsa mmele wa motho, tsela e lesea le le sa tswang go tsholwa le leng lennye ka gone le bontle jwa phirimo ya letsatsi. Dilo tseno tsotlhe di a re kgatlha ka gonne re bopilwe re na le bokgoni jwa go itumelela dilo tse dintle.—Bala Pesalema 19:1; 104:24.
5. Jehofa o tlhomamisa jang gore dilo tse a di bopileng di dira ka thulaganyo?
5 Jehofa o beetse dilo tsotlhe tse a di bopileng melao, o tlhomile melao ya tlholego le ya boitsholo gore dilo tsotlhe di direge ka thulaganyo. (Pes. 19:7-9) Ka jalo, dilo tsotlhe mo lobopong di na le tiro e di e dirang mme di dira tiro eo go dumalana le boikaelelo jwa Modimo. Jehofa ke ene a tlhophang gore dilo tse a di bopileng di dirisana jang. Ka jalo, molao wa maatlakgogedi o dira gore go nne go na le moya o re ka o hemang mo lefatsheng, o laola diphefo tsa mawatle e bile o dira gore go nne le thulaganyo e e siameng ya dilo tsa tlholego e e re thusang gore re tswelele re tshela. Dilo tsotlhe tse Jehofa a di bopileng, go akaretsa batho, di laolwa ke melao eno. Tsela e dilo tse Jehofa a di bopileng di rulaganeng ka yone, e bontsha gore o na le boikaelelo ka lefatshe le ka batho. Fa re le mo bodireding re tshwanetse go bontsha batho gore ke mang Mmopi wa dilo tseno tse di kgatlhang.—Tshen. 4:11.
6, 7. Jehofa o ne a naya Adame le Efa dimpho dife?
6 Boikaelelo jwa ga Jehofa jwa kwa tshimologong e ne e le gore batho ba tshelele ruri mo lefatsheng. (Gen. 1:28; Pes. 37:29) O ne a naya Adame le Efa dimpho di le dintsi tse di neng di dira gore ba itumelele botshelo. (Bala Jakobe 1:17.) Jehofa o ne a ba naya kgololesego ya go itlhophela, bokgoni jwa go akanya le bokgoni jwa go rata ba bangwe le go itumelela go nna le ditsala. Modimo o ne a bua le Adame mme a mo naya melao e a neng a tshwanetse go e ikobela. Gape Adame o ne a ithuta go itlhokomela le go tlhokomela diphologolo le lefatshe. (Gen. 2:15-17, 19, 20) Jehofa o ne a bopa Adame le Efa ba na le ditemosi tsa go latswa, go tshwara, go bona, go utlwa le go dupa. Ka jalo, ba ne ba ka kgona go itumelela legae la bone le lentle la Paradaise le dilo tse dintsi tse di farologaneng tse di neng di le mo go lone. Ba ne ba ka kgona go dira dilo di le dintsi le go ithuta go le gontsi.
7 Gape Modimo o ne a ikaeletse eng? Jehofa o ne a bopa Adame le Efa ba na le bokgoni jwa go tshola bana ba ba itekanetseng. Modimo o ne a batla gore bana bao le bone ba tshole bana go fitlha lefatshe le tlala ka batho ba ba itekanetseng. O ne a batla gore Adame le Efa le batho botlhe ba e neng e tla nna batsadi ba rate bana ba bone, fela jaaka Jehofa a ne a rata bana ba gagwe ba ntlha ba ba neng ba itekanetse. Lefatshe le dilo tsotlhe tse di mo go lone e ne e tlile go nna legae la bone go ya go ile.—Pes. 115:16.
MATSAPA DI A TSERE KAE?
8. Ke eng fa Jehofa a ile a naya Adame le Efa molao o o mo go Genesise 2:16, 17?
8 Dilo ga di a ka tsa tsamaya jaaka Modimo a ne a lebeletse. Ka ntlha yang? Jehofa o ne a naya Adame le Efa molao o o motlhofo. Molao oo o ne o tla senola gore a ba ne ba itse gore kgololesego ya bone e ne e lekanyeditswe. O ne a re: “O ka nna wa ja mo setlhareng sengwe le sengwe sa tshingwana gore o bo o kgotsofale. Mme fa e le setlhare sa kitso ya molemo le bosula sone o se ka wa ja mo go sone, gonne ka letsatsi le o jang mo go sone ruri o tla swa.” (Gen. 2:16, 17) Adame le Efa ba ne ba tlhaloganya molao oo sentle, e bile go ne go le motlhofo tota gore ba o ikobele. Kana e bile, dijo e ne e le ntletsentletse kwa tshimong ya Edene.
9, 10. (a) Satane o ile a latofatsa Jehofa ka eng? (b) Adame le Efa ba ne ba dira eng? (Bona setshwantsho se se simololang setlhogo.)
9 Satane Diabolo o ne a dirisa noga go tsietsa Efa gore a se ka a ikobela Rraagwe e bong Jehofa. (Bala Genesise 3:1-5; Tshen. 12:9) Satane o ne a tlhomolola ntlha ya gore batho ba ne ba sa letlelelwa go “ja mo setlhareng sengwe le sengwe sa tshingwana.” Go ne go ntse jaaka e kete o ne a raya Efa a re: ‘O raya gore ga lo kgone go dira se lo se batlang?’ Morago ga moo o ne a aketsa Efa jaana: “Ruri ga lo kitla lo swa.” Go tswa foo, o ne a leka go dira gore Efa a se ka a reetsa Modimo ka go mo raya a re: “Modimo o a itse gore mo go lone letsatsi le lo jang mo go sone ka lone ruri matlho a lona a tla bulega.” Satane o ne a dira gore go nne e kete Jehofa o ne a sa batle gore Adame le Efa ba je leungo leo ka gonne ba ne ba tla nna botlhale. Mo godimo ga moo, Satane o ne a baya Efa bobi mo matlhong ka go mo raya a re: “Lo tla tshwana le Modimo, lo itse molemo le bosula.”
10 Adame le Efa ba ne ba tla dira eng? A ba ne ba tla ikobela Jehofa kgotsa a ba ne ba tla reetsa noga? Ka maswabi, ga ba a ka ba ikobela Modimo. Ka go dira jalo, ba ile ba tlhanogela Modimo jaaka Satane. Ba ne ba gana gore Jehofa e nne Rraabone mme Jehofa ga a ka tlhola a ba sireletsa.—Gen. 3:6-13.
11. Ke eng fa Jehofa a sa letlelele botsuolodi?
11 Fa Adame le Efa ba ne ba tsuologela Modimo, ba ne ba latlhegelwa ke mpho e Jehofa a neng a ba neile yone ya go itekanela. Mo godimo ga moo, botsuolodi joo bo ile jwa dira gore ba kgaogane le Modimo ka gonne ‘o itshekile thata mo matlhong gore a ka bona se se bosula.’ Ka jalo, ‘ga a kgone go leba matshwenyego [kgotsa boikepo].’ (Hab. 1:13) Fa Modimo a ka bo a letlile botsuolodi joo, boikaelelo jwa gagwe ka dibopiwa tsotlhe tsa gagwe tsa kwa legodimong le tsa mo lefatsheng, bo ne bo se kitla bo diragadiwa. Mo godimo ga moo, fa Modimo a ka bo a sa tsaya kgato fa Adame le Efa ba sena go leofa, seo se ne se tla dira gore go lebege e kete ga a ikanyege. Le fa go ntse jalo, le ka motlha Jehofa ga a ke a fetola melao ya gagwe. (Pes. 119:142) Ka jalo, le fa Adame le Efa ba ne ba na le kgololesego ya go itlhophela, seo se ne se sa reye gore ba tshwanetse go itlhokomolosa molao wa Modimo. E re ka ba ile ba tsuologela Modimo, ba ile ba swa mme ba boela mo loroleng le ba neng ba dirilwe ka lone.—Gen. 3:19.
12. Go ile ga direga eng ka bana ba ga Adame?
12 Fa Adame le Efa ba sena go ja leungo, ga ba a ka ba tlhola ba amogelwa mo lelapeng la Modimo. Modimo o ne a ba leleka kwa Edene mme ba ne ba sa letlelelwa go boela koo gape. (Gen. 3:23, 24) Ka go dira jalo, Jehofa o ne a dira gore Adame le Efa ba lebane le ditlamorago tsa tshwetso ya bone. (Bala Duteronome 32:4, 5.) E re ka batho ba ne ba sa tlhole ba itekanetse, ba ne ba sa kgone go bontsha dinonofo tsa ga Jehofa ka botlalo. Adame o ne a latlhegelwa ke isagwe e e itumedisang, gape o ne a fetisetsa boleo le loso mo baneng ba gagwe. (Bar. 5:12) O ne a dira gore bana ba gagwe ba se ka ba kgona go tshelela ruri. Mo godimo ga moo, Adame le Efa ba ne ba nna le bana le ditlogolo tse di sa itekanelang. Satane ga a ka a emisa ka Adame le Efa, le gompieno o sa ntse a tsietsa batho gore ba se ka ba ikobela Modimo.—Joh. 8:44.
THEKOLOLO E RE THUSA GO ATAMALANA LE MODIMO
13. Jehofa o batlela batho eng?
13 Le fa go ntse jalo, Modimo o sa ntse a rata batho. Le fa gone Adame le Efa ba ile ba tsuologa, Jehofa o batla gore batho ba itumelele go nna le kamano e e molemo le ene. Ga a batle gore ope a swe. (2 Pet. 3:9) Ka jalo, morago ga botsuolodi joo, Modimo o ne a dira dithulaganyo tsa gore batho ba boe ba atamalane le ene, mme go ntse go le jalo, a sa fetole melao ya gagwe e e siameng. Jehofa o ne a dira seno jang?
14. (a) Go ya ka Johane 3:16, Modimo o ile a dira eng go boloka batho? (b) Re ka sekaseka potso efe le batho ba ba bontshitseng kgatlhego?
14 Bala Johane 3:16. Batho ba le bantsi ba re tla ba laletsang go tla Segopotsong ba itse temana eno. Mme gone, setlhabelo sa ga Jesu se ka dira jang gore re kgone go tshelela ruri? Fa re laletsa batho, fa re le kwa Segopotsong le fa re boela kwa bathong ba ba neng ba le gone kwa go sone, re tla nna le tshono ya go thusa batho ba ba batlang go itse boammaaruri gore ba itse karabo ya potso eno ya botlhokwa. Batho bano ba tla itumela fa ba simolola go tlhaloganya gore setlhabelo sa thekololo se bontsha gore Jehofa o a re rata le gore o botlhale. Re ka ba thusa go tlhaloganya dintlha dife tsa botlhokwa ka thekololo?
15. Jesu o ne a farologane jang le Adame?
15 Jehofa o ne a rulaganya gore go nne le monna yo o itekanetseng gore a rekolole batho. Motho yoo o ne a tshwanetse go ikanyega mo go Jehofa e bile a iketleeleditse go ntsha botshelo jwa gagwe gore a rekolole batho mo boleong le mo losong. (Bar. 5:17-19) Jehofa o ne a romela morwawe mo lefatsheng. (Joh. 1:14) Jesu o ne a itekanetse fela jaaka Adame le ene a ne a itekanetse. Mme go farologana le Adame, Jesu o ne a dira dilo sentle jaaka Jehofa a ne a lebeletse gore motho yo o itekanetseng a dire. Tota le fa Jesu a ne a lebane le diteko tse di botlhoko, ga a ka a leofa kgotsa a tlola melao ya Modimo.
16. Ke eng fa thekololo e le mpho e e molemo?
16 E re ka Jesu a ne a itekanetse, o ne a ka kgona go boloka batho mo boleong le mo losong ka go ba swela. O ne a nna se Adame a tshwanetseng a ka bo a ile a nna sone—o ne a itekanetse, a ikanyega mo Modimong e bile a mo ikobela ka botlalo. (1 Tim. 2:6) Jesu o ne a nna setlhabelo se se neng se tla dira gore batho “ba le bantsi” ba bone botshelo jo bo sa khutleng. (Math. 20:28) Eleruri thekololo ke yone e tla dirang gore boikaelelo jwa Modimo jwa kwa tshimologong bo diragadiwe. (2 Bakor. 1:19, 20) Thekololo e dira gore batho ba ba ikanyegang ba nne le tsholofelo ya go tshelela ruri.
JEHOFA O RE THUSITSE GORE RE BOE RE ATAMALANE LE ENE
17. Thekololo e dirile gore Jehofa a dire eng?
17 Fa Jehofa a ne a re naya thekololo, seo se ne sa dira gore a latlhegelwe fela thata. (1 Pet. 1:19) O re rata thata jaana mo a neng a ntsha Morwawe yo o tshotsweng a le esi gore a re swele. (1 Joh. 4:9, 10) Tota re ka re Jesu o tshotse maemo a ga Adame. (1 Bakor. 15:45) Jesu ga a re naya botshelo fela, mme gape o re thusa gore re boe re atamalane le Modimo. Setlhabelo sa ga Jesu se dira gore Jehofa a boe a re amogele ntle le go fetola melao ya gagwe. Ruri go nametsa pelo go akanya ka nako e mo go yone batho botlhe ba ba ikanyegang ba tla bong ba itekanetse! Botlhe ba ba mo lefatsheng le ba ba kwa legodimong ba tla nna le kutlwano. Ka jalo, rotlhe re tla nna bana ba Modimo.—Bar. 8:21.
18. Jehofa o tla nna leng “dilo tsotlhe mo go mongwe le mongwe”?
18 Botsuolodi jwa ga Satane ga bo a ka jwa dira gore Jehofa a se ka a tlhola a rata batho, e bile bo ka se dire gore batho ba ba sa itekanelang ba se ka ba ikanyega mo go Jehofa. Jehofa o tla dirisa thekololo go thusa bana ba gagwe botlhe go nna basiami. Akanya fela gore botshelo bo tla bo bo ntse jang fa mongwe le mongwe “yo o bonang Morwa mme a supa tumelo” a tla bong a tshelela ruri. (Joh. 6:40) E re ka Jehofa a re rata e bile a le botlhale, o tla dira gore batho ba boe ba itekanele go dumalana le boikaelelo jwa gagwe jwa kwa tshimologong. Rraarona Jehofa, o tla nna “dilo tsotlhe mo go mongwe le mongwe.”—1 Bakor. 15:28.
19. (a) Go lebogela mpho ya thekololo go tshwanetse ga re tlhotlheletsa go dira eng? (Bona lebokose le le reng ‘ Nnang lo Batle ba ba Tshwanetseng.’) (b) Re tla sekaseka eng ka thekololo mo setlhogong se se latelang?
19 Thekololo e tshwanetse go re tlhotlheletsa go dira sotlhe se re ka se kgonang go thusa batho ba bangwe gore ba solegelwe molemo ke mpho eno e e tlhwatlhwakgolo. Batho ba tshwanetse go itse gore Jehofa o dirisa thekololo go re thusa gore re nne le tsholofelo ya go tshelela ruri. Le fa go ntse jalo, thekololo e dirile se se fetang seo. Mo setlhogong se se latelang, re tla sekaseka kafa setlhabelo sa ga Jesu se thusang ka gone go rarabolola ditatofatso tsa ga Satane tsa kwa tshimong ya Edene.


text:
TORA YA TEBELO—MAKASINE O O ITHUTIWANG November 2016
Makasine ono o na le ditlhogo tsa thuto tsa December26, 2016 go ya go January29, 2017.
Lefoko la Botlhokwa Tota!
Ke lefoko lefe le Jesu a neng a le dirisa le le neng le bontsha bopelonomi?
“Nnang lo [Kgothatsane] Letsatsi Lengwe le Lengwe”
Ke eng fa go le botlhokwa go kgothatsa ba bangwe? Re ithuta eng mo tseleng e Jehofa, Jesu le moaposetoloi Paulo ba neng ba kgothatsa ba bangwe ka yone? Re ka kgothatsa ba bangwe jang ka tsela e e ba fitlhelelang pelo?
Re Rulagantswe go Dumalana le Lefoko la Modimo
Jehofa ke Morulaganyi yo mogolo. A ga go utlwale gore baobamedi ba gagwe le bone ba rulaganngwe sentle?
A o Tsaya Lefoko la Modimo le le Botlhokwa?
Batho ba Modimo ba solegelwa molemo fa ba leka go dirisa kgakololo e e mo Lefokong la gagwe le go ema phuthego ya gagwe nokeng.
‘Tiro e Kgolo’
O na le tshiamelo ya go ema tiro eno nokeng.
Lo Ntshitswe mo Lefifing
Go simologa ka lekgolo la bobedi la dingwaga C.E., batho ba Modimo ba tsentswe mo lefifing ka tsela efe? Lesedi le ile la ba phatsimela jang le gone leng?
Ba ne Ba Ikgaoganya le Bodumedi Jwa Maaka
Batho ba Modimo ba ne ba gololwa leng mo go Babelona yo Mogolo?
“Baboledi ba Bogosi ba Boritane—Tsogang!”
Go ne go se na kokotsego epe ya Baboledi ba Bogosi kwa Boritane dingwaga di le lesome! Ke eng se se neng sa dira gore dilo di fetoge?


text:
Dipotso Tse Basha ba di Botsang—Dikarabo Tse di Nang le Tharabololo, Bolumo 1
‘Nka bua jang le batsadi ba me?’ ‘Nka dira jang ditsala?’ ‘Ke eng se se phoso ka go itlosa bodutu ka tlhakanelodikobo?’ ‘Ke eng fa ke nna ke hutsafetse jaana?’
Fa e le gore o kile wa ipotsa dipotso tseo, itse gore ga se wena fela. Go ikaegile ka gore o ile wa batla thuso kae, o ka tswa o ile wa newa dikarabo tse di ganetsanang. Buka ya Dipotso Tse Basha ba di Botsang—Dikarabo Tse di Nang le Tharabololo, Bolumo 1, e ka go thusa. Kgakololo ya yone e theilwe mo melaometheong e e mosola e e fitlhelwang mo Baebeleng. Lefoko la Modimo le thusitse batho ba le dimilionemilione gore ba kgone go lebana le dikgwetlho tsa botshelo ka katlego. Bona kafa le ka go thusang ka teng!
Bolumo eno e na le dikarolo tse di latelang:
Go Dirisana le ba Lelapa
Se o Leng Sone
Mo Tlelaseng Le fa O se Mo Tlelaseng
Tlhakanelodikobo, Boitsholo le Lorato
Mekgwa E e Ka go Gobatsang
Nako ya Gago ya go Iketla
Kobamelo ya Gago
Dintlha Tse di Oketsegileng Tsa Batsadi
O ka itseela buka eno e le ka PDF, kgotsa o ka ikopela buka e e gatisitsweng ka go kwalela kwa diofising tsa rona.
Ela tlhoko: Gone jaanong PDF ya buka eno e na le diphatlha tse o ka kwalang mo go tsone. Fa sedirisiwa sa gago se o tsenang mo Internet ka sone se na le software e e kgonang go dira jalo, o ka kwala dikakgelo le dikarabo tsa gago mo bukeng eno.


text:
A Modimo o Nna mo Lefelong le le Rileng?
Karabo ya Baebele
Ee. Modimo o nna mo lefelong le le rileng—kwa legodimong. Akanya ka ditemana tse di latelang tsa Baebele:
Kgosi Solomone o ile a bua jaana fa a rapela: “E kete o ka reetsa o le kwa magodimong, kwa lefelong la gago le le tlhomameng la bonno.”—1 Dikgosi 8:43.
Jesu Keresete o ne a ruta barutwa ba gagwe gore fa ba rapela ba lebise dithapelo tsa bone kwa go “Rraarona yo o kwa magodimong.”—Mathaio 6:9.
Fa Jesu a sena go tsosiwa, o ne a tsena “mo legodimong ka bolone, gore jaanong a re bonalele fa pele ga Modimo ka namana.”—Bahebera 9:24.
Ditemana tseno di bontsha sentle gore Jehofa Modimo ke motho wa mmatota le gore ga a nne gongwe le gongwe fela, go na le moo, o nna kwa legodimong.
Ithute mo go Oketsegileng
TORA YA TEBELO
A Modimo o Nna mo Lefelong le le Lengwe?
A Modimo o teng mo mafelong otlhe ka nako e le nngwe? Ithute gore Baebele ya reng.


text:
THUTO 12
O ka Atamalana Jang le Modimo?
1. A Modimo o reetsa dithapelo tsotlhe?
Modimo o laletsa batho ba ditšhaba tsotlhe go mo rapela gore ba kgone go atamalana le ene. (Pesalema 65:2) Le fa go ntse jalo, ga a reetse kgotsa ga a amogele dithapelo tsotlhe. Ka sekai, dithapelo tsa monna yo o sotlang mosadi wa gagwe di ka kgoreletsega. (1 Petere 3:7) Gape fa Baiseraele ba ne ba tswelela ba dira bosula, Modimo ga a ka a reetsa dithapelo tsa bone. Ruri thapelo ke tshiamelo e re sa tshwanelang go e tsaya motlhofo. Mme gone, Modimo o kgona go reetsa dithapelo tsa batho ba ba dirileng boleo jo bo masisi, fa ba ikwatlhaya.—Bala Isaia 1:15; 55:7.
2. Re tshwanetse go rapela jang?
Thapelo ke karolo ya kobamelo ya rona, ka jalo re tshwanetse go rapela Mmopi wa rona fela, e bong Jehofa. (Mathaio 4:10; 6:9) Gape e re ka re sa itekanela, re tshwanetse go rapela mo leineng la ga Jesu ka gonne o swetse maleo a rona. (Johane 14:6) Jehofa ga a batle gore re boaboeletse dithapelo tse re di tshwereng ka tlhogo kgotsa tse di kwadilweng. O batla gore re mo rapele go tswa pelong.—Bala Mathaio 6:7; Bafilipi 4:6, 7.
Mmopi wa rona o kgona go re utlwa le fa re mo rapela mo pelong. (1 Samuele 1:12, 13) O re kgothaletsa gore re mo rapele nako nngwe le nngwe, jaaka fa re tsoga le pele re robala, ka nako ya dijo le fa re na le mathata.—Bala Pesalema 55:22; Mathaio 15:36.
3. Ke ka ntlha yang fa Bakeresete ba kopana mmogo?
Go atamalana le Modimo ga go motlhofo ka gonne re tshela le batho ba ba se nang tumelo mo Modimong e bile ba nyatsa tsholofetso ya Modimo ya gore go tla nna le kagiso mo lefatsheng. (2 Timotheo 3:1, 4; 2 Petere 3:3, 13) Ka jalo re tlhoka go nna re kopana le badumedi ka rona gore ba re kgothatse, mme le bone ba a re tlhoka.—Bala Bahebera 10:24, 25.
Go kopana mmogo le batho ba ba ratang Modimo go re thusa go atamalana le ene. Dipokano tsa Basupi ba ga Jehofa di re naya tshono e e molemo ya go kgothadiwa ke tumelo ya ba bangwe.—Bala Baroma 1:11, 12.
4. Ke eng se se ka go thusang go atamalana Modimo?
O ka atamalana le Jehofa ka go tlhatlhanya ka se o se ithutileng mo Lefokong la gagwe. Akanya ka se o ka ithutang sone mo dilong tse a di dirileng, mo kgakololong ya gagwe le mo ditsholofetsong tsa gagwe. Go rapela le go tlhatlhanya go re thusa go tlhaloganya lorato lwa Modimo le botlhale jwa gagwe.—Bala Joshua 1:8; Pesalema 1:1-3.
O ka kgona go atamalana le Modimo fela fa o mo tshepa e bile o na le tumelo mo go ene. Tumelo e tshwana le setshedi se se batlang go otliwa. O tshwanetse go otla tumelo ya gago ka go nna o tlhatlhanya ka mabaka a go bo o dumela dilo tse o di dumelang.—Bala Mathaio 4:4; Bahebera 11:1, 6.
5. Go atamalana le Modimo go tla go solegela molemo jang?
Jehofa o amega ka batho ba ba mo ratang. A ka kgona go ba sireletsa mo go sengwe le sengwe fela se se ka senyang tumelo le tsholofelo ya bone ya botshelo jo bo sa khutleng. (Pesalema 91:1, 2, 7-10) O re tlhagisa ka ditsela tsa botshelo tse di ka tsenyang botsogo jwa rona mo kotsing le go re amoga boitumelo. Jehofa o re ruta tsela e e molemolemo ya go tshela.—Bala Pesalema 73:27, 28; Jakobe 4:4, 8.
Ithute mo go Oketsegileng
THULAGANYO YA GO ITHUTA BAEBELE
Ke Eng fa o Tshwanetse go Ithuta Baebele?
Baebele e thusa batho ba le dimilione mo lefatsheng lotlhe go bona dikarabo tsa dipotso tse di botlhokwa thata mo botshelong. A o ka rata go nna mongwe wa bone?
Totatota Baebele e Ruta Eng?
Atamela Modimo ka Thapelo
A Modimo o a go reetsa fa o rapela? Go araba potso eno, o tshwanetse go tlhaloganya se Baebele e se rutang ka thapelo.


text:
BUKANA YA BOTSHELO LE BODIREDI August 2017
Dipuisano Tse Re ka Di Dirisang
Ditsela tsa go tsamaisa makasine wa Tsogang! le go ruta batho ka go boga. Dirisa dikakantsho tseno go itirela puisano.
MATLOTLO A A MO LEFOKONG LA MODIMO
Jehofa O ne A Segofatsa Setšhaba sa Baheitane
Jehofa o ne a segofatsa Bababelona fa ba sena go dikaganyetsa Ture ka dingwaga di le 13. Jehofa o re bontsha jang gore o lebogela tiro ya rona?
BOTSHELO JWA BOKERESETE
Etsa Dinonofo Tsa Modimo—Boikokobetso
Goreng boikokobetso bo le botlhokwa? Re ka bo bontsha jang? Thapelo le sekao sa ga Jesu di re thusa jang go nna boikokobetso?
MATLOTLO A A MO LEFOKONG LA MODIMO
Maikarabelo a a Masisi a Molebeledi
Tiro ya molebeledi ke go tlhagisa batho ka kotsi e e tlang. Ke eng fa Jehofa a ile a tlhoma Esekiele gore a nne molebeledi wa tshwantshetso wa Iseraele?
BOTSHELO JWA BOKERESETE
Etsa Dinonofo Tsa Modimo—Bopelokgale
Goreng re sa tshwanela go tshaba batho? Go tlhatlhanya, go rapela le go ikanya Jehofa go re thusa jang gore re nne pelokgale?
MATLOTLO A A TSWANG MO LEFOKONG LA MODIMO
Gogo wa Magogo o Tloga a Fedisiwa
Baebele e tlhalosa se se tla diregang pele Gogo wa Magogo a senngwa le morago ga moo.
BOTSHELO JWA BOKERESETE
Etsa Dinonofo Tsa Modimo—Tumelo
Fela jaaka Aborahame, re tshwanetse go ikanya Jehofa le fa go le thata. Re ka dirang gore re nne le tumelo e e nonofileng le go tswelela re ikanyega mo Modimong?
MATLOTLO A A MO LEFOKONG LA MODIMO
Ponatshegelo ya ga Esekiele ya Tempele e go Ama Jang?
Tempele ya ponatshegelo ya ga Esekiele e re gopotsa gore Jehofa o na le melao ya maemo a a kwa godimo malebana le kobamelo. Ponatshegelo eno e re kgothatsa jang?
BOTSHELO JWA BOKERESETE
A Nka Nna Mmulatsela yo o Thusang?
Go nna mmulatsela yo o thusang ke tsela e nngwe ya go bontsha gore re rata Jehofa. A o ka kgona go nna mmulatsela yo o thusang?


text:
Merogo
Lefoko merogo le raya sengwe se se jegang e ka nna bontlha bongwe jwa setlhare kgotsa matlhare, mme go sa akarediwe dipeo gape le maungo. Se se raya matlhare, ditlhito, kgotsa medi ya ditlhare mme gape go akarediwe le dimela tse dingwe (jaaka squash).
Lefoko merogo/morogo ga le na leina la nnete le le tsepameng mo dithutong tsa biology; ka go rialo lefoko le le raya dilo tse di mmal culinary and cultural tradition. Sekai ke gore batho ba tsaya gore mabowa le one ke merogo le fa e ntse e se ditlhatsana,[1][2],fa bangwe bone ba a kgaoganya le dijo ka kakaretso.[3]
Merogo e mengwe e kgona go jewa e sa apewa fa e mengwe yone e jewa e apeilwe, gape le e mengwe ke tshwanelo ya gore e jewe e apeilwe. Merogo gantsi e jewa e apewa e le seshabo kgotsa mo dijong tse di letswai. Le fa go ntse jalo, merogo mengwe e dirisiwa mo dijong tse di nang le sukirinyana, jaaka rhubarb pie le carrot cake.
Tlhaloso ya lefoko "merogo" jaaka "setlhare se se golang se jewa" e ne e ise e simololwe go fitlha ka 18th century.[4]
Contents
Mafoko[baakanya | edit source]
Go nale mafoko a le mane a a rayang merogo le maungo:
- Maungo(dimela): peo ya leungo (nako dingwe e akaretsa tse di farologanyeng popego),
- Leungo(a a kgethiwang): bontlha bongwe jo bo jewang jo bo nang le sukiri,
- Merogo: bontlha bongwe jo bo jewang jo bo letswainyana.
Nngwe ya dimela di tshwana mmidi kgotsa dinawa, di ka tsewa fela jaaka merogo.
Nngwe ya dipotso tsa gore a mme tamati ke morogo e santse e kile ya sekwa kwa kgotla tshekelong ya United States ka ngwaga wa 1893. Mme kgotla e tlhalositse ka molao motheo wa Nix v. Hedden gore tamati ke morogo ka gore e wela mo dituelong tsa ngwaga wa 1883 tsa dithoto tse di tswang kwa mafatsheng a sele. Kgotla kgolo e bile ya papamatsa gore tamati ke leungo gape fa go buiwa ka dithuto tsa dimela.[5]
Gantsi molefatsheng la Botswana merogo e jewa ka tamati, ditapole, anyansi le di carrots. Se di dira gore morogo o tiye dikotla tse di tlhokegang mo mmeleng wa motho gape maungo aa natetsha morogo thata. Merogo e tlhokana le thokomelo ee namatsang fa motho a e jadile, gonne merogo ke ngwe ya dimela tse di tshabelelwang ke go bola ka bonako, fa godimo ga moo e thokana le thokomelo e ntsi kgathanong le ditshidinyana tse di jang merogo gore di seka tsa senya morogo.
Gantsi thata gore morogo o gole sentle o tlhokana le go nosediwa, motshetelo, molemo wa pesticides. Se golo bogolo jang ka gore mo mafatsheng a tshwana le a Botswana jaana batho ka bontsi ba itshetsa ka yone temo thuo. Kajolo dimela le maungo a thokanale thokomelo e tshwanang le ya teemane.
Temo ya merogo le maungo e ka tshetsa batho[baakanya | edit source]
Mothusa tona wa temothuo, Rre Oreeditse Molebatsi o rotloeditse balemi ba merogo le maungo go dira ka natla go jesa lefatshe leno.E rile mothusa tona a bua kwa phuthegong ya balemi ba merogo ba kgaolo ya legare kwa Mahalapye ka Mosupologo, a ba bolelela fa a tshwentswe ke go sa direng sentle ga bone.Rre Molebatsi a re lephata la gagwe le na le lenaneo la temo ya merogo la ISPAAD, le mo go lone puso e thusang balemi go simolola le go tsweledisa temo ya nosetso. A re temo ya merogo ke kgwebo e molemi a ka dirang madi go itshetsa le go jesa lefatshe, a tlatsa ka gore balemi ba itse fa temo ya merogo e raya molemi a dira ka diatla go ntsha maduo a a kwa godimo.Rre Molebatsi a re o tshwenyegile thata ka gore go na le balemi ba le bantsi mo kgaolong ya legare mme sebe sa phiri ke gore bontsi jwa bone ga ba dire sentle, a ipotsa gore matsapa di a tsaya kae.O ne a rotloetsa balemi ba nosetso go tsaya temo ya bone ka tlhoafalo ka jaana go na le mmaraka wa merogo mo Botswana le mo mafatsheng a sele. Mothusa tona o ne a rotloetsa balemi ba ba direlang mo dikgaolong tse di se nang metsi gore ba kgone go tswelela mo kgwebong ya bone.A re go na le balemi ba ba sa direng sentle mo dikgaolong tse dingwe lebaka le letona e le metsi, mme seo se ba kgoreletse go gola le go kgona ditoro tsa bone.Rre Molebatsi a re o lemogile fa go na le mathata mo baleming ka jaana thobo ya bone e le kwa tlase ntswa go na le badirelapuso ba ba firetsweng go ba thusa go tokafatsa thobo.O ne a kgothatsa balemi go dirisana thata le badiri bao mo dikgaolong tsa bone gore maduo a nametse le gone gore molemi a obe letsogo.A re thobo ya merogo mo lefatsheng leno fa e kopantswe ga e goroge kwa seelong se se batlwang go jesa Batswana, mme seo se pateletse puso go reka merogo kwa ntle.
Rre Molebatsi a re ke ka moo a emeng ka dinao gore balemi ba dire ka natla go ntsha thobo e e lekaneng go rekisiwa mo mmarakeng wa Botswana.A re o kgatlhanong le balemi ba e reng go nna thata mo kgwebong ya bone ba bo ba sia ba tlogela, a tlatsa ka gore seo ga se na go isa lefatshe la Botswana gope. Mothusa tona a re kgwebo e raya gore molemi o tsile go dira ka gotlhe go sa kgathalesege gore o a latlhegelwa kgotsa o dira dipoelo ka a tlhaloganya gore tse di kgona go diragala mo kgwebong.O ne a rotloetsa balemi ba merogo go simolodisa mokgatlho o o ba tshwaraganyang gore ba bue ka lentswe le le lengwefela.Rre Molebatsi a re go nna mokgatlho go a busetsa ka puso e ka reetsa dilelo tsa bone fa ba bua ka lentswe le lengwe fela.O ne a kopa balemi gore ba tswe ka megopolo e e ka thusang puso go tsaya ditshwetso tse di maleba le gone go fetola ditsetlana tsa go tlhabolola temo ya nosetso. E rile balemi ba tswa la bone ba supa fa ba lebanwe ke dikgwetlho di tshwana le letlhoko la metsi le motlakase o o turang mo go ngomolang pelo fa ba re ba o tsenya kwa masimong.Nngwe ya dikgang tse ba neng ba di ntsha e bile ba kopa puso go e sekegela tsebe ke go fokodiwa ga ditlhwatlhwa tsa go hira batswakwa ka ba le turu mme e bile gape Batswana e se batho ba ba ratang go bereka kwa masimo.Ba re e sale diteseletso tsa nakwana di emisiwa jaanong ba sokola ka batho ba ba dirang kwa masimong mme ba kopa puso go di busetsa.Fa a latlhela la motlapitsong, Rre Koonyatse Tamasiga o ne a re go na le batho ba ba saleng ba fiwa masimo mo kgaolong ya Dikabeya gore ba simolole go lema mme nako kgolo ke eno, ka jalo a kopa puso go a neela balemi ba ba tlhoafaletseng temo.A re masimo ga a ka ke a fiwa batho fela ba bo ba sa a dirise.
Dikai tsa dimela tse di dirisiwang jaaka merogo.[baakanya | edit source]
Palo ya dilo tse di bitswang "merogo" e telele ebile ga e akaretse bontlha bongwe jwa dimela:
- Lehupela la sethunya
- Dipeo
- Mmidi , dinawa,
- Matlhare
- Mahupela
- Dithitwa
- Dithitwa tsa matlhare
- Modi
- Dinawa
Dikota[baakanya | edit source]
Dingwe tsa dikota tse e leng gore morogo o nale tsone ke tse di latelateng tse di kwadilweng ka puo ya seeng:
vitamins A and E, protein, fiber, zinc, thiamin, calcium le iron le tse dingwe fela jalo. http://www.vegetariantimes.com/blog/nutrition-face-off-raw-vs-cooked-spinach/
Tlhokomelo[baakanya | edit source]
Thobo e e faphegileng e tsweledisa botsheolo jwa merogo .
Merogo e nang le mathare e tshwanetse ya dirisiwa mo nakong e e khutswane , kgotsa ya bewa mo pampiring e phutlhetswe.
Maemo[baakanya | edit source]
Template:Expand section Go nale maemo a ISO a a buang ka merogo le maungo.[6]
O ka tsibogela[baakanya | edit source]
- Boleng jwa dijo
- Tshireletso ya dijo
- Leungo
- Palo ya merogo
- Merogo e e nnang e le teng ngwaga otlhe
- Baji ba merogo
- Veganism
- Malwetse a merogo
- Diphologolo tse di jang merogo
- Thekiso ya merogo
Dipadi[baakanya | edit source]
- ↑ "Mushrooms" classified under "Other vegetables". In What foods are in the vegetable group? United States Department of Agriculture. Last modified on 2011-05-31 02:35 PM. Retrieved 2011-06-02.
- ↑ "Mushrooms" classified under "VEGETABLES". In Suggestions - Vegetables at Cooks.com. Accessed on 2009-06-24].
- ↑ Alternative Crops and Plants: Vegetables and Mushrooms. United States Department of Agriculture. Last modified on 2009-06-08. Retrieved 2009-06-24.
- ↑ Ayto, John (1993). Dictionary of Word Origins. New York: Arcade Publishing. ISBN 1-55970-214-1. OCLC 33022699.
- ↑ Full text of this opinion in Nix v. Hedden courtesy of Findlaw.com.
- ↑ "67.080: Fruits. Vegetables". International Organization for Standardization. http://www.iso.org/iso/iso_catalogue/catalogue_ics/catalogue_ics_browse.htm?ICS1=67&ICS2=80. Retrieved 2009-04-23.
Palo pele[baakanya | edit source]
- Munro, Derek B., Small, E. 1997 Vegetables of Canada. NRC Research Press, Ottawa ISBN 978-0-660-19503-2